11
Ri eca'i' ri xqueyo'on rubixic ri xtu'ij-pe ri Dios pa cánima
1 Jac'ari' xjach-pe jun aj pa nuk'a' ri achel che'* richin yinetan, y quire' xbix-pe chuve: Cacataj, tavetaj rupan racho ri Dios, tavetaj ri altar, y que'avajlaj ri ajani yeyo'on ruk'ij ri Dios chiri'. 2 Jac'a ri rojay richin ri racho ri Dios taya' can juc'an, man tavetaj, roma xa jachon pa quik'a' man israelitas ta. Ri vinak ri' xtiquixak' che akan* ri lok'olaj tinamit cuarenta y dos ic'. 3 Y chique ri eca'i' ri xqueyo'on nutzijol, yin xtinya' uchuk'a' 1,260 k'ij, richin niquiya' rubixic ri nin-ij-pe yin pa cánima, y quicusalo'n tziek richin bis, tok xtiquiya' rubixic. Quiri' ri xbix chuve.
4 Ri eca'i' ri xqueyo'on rutzijol, ja ri ca'i' che' olivo* y ri ca'i' candelero ri ec'o-apu chuvech ri Dios, ri Rajaf ri roch'ulef. 5 Si c'o jun nrojo' niq'uiso quik'ij, rije' ntel-pe k'ak' pa quichi'* richin yequiq'uis ri itzel yetz'eto quichin. Y xa achique na jun ri nrojo' nu'on pokon chique, niq'uis riq'uin ri mismo k'ak' ri'. 6 Ri ca'i' re', yo'on uchuk'a' pa quik'a' richin niquitz'apij ri rocaj richin man nika job* chupan tak ri k'ij tok rije' niquiya' rubixic ri nu'ij-pe ri Dios pa cánima. Y yo'on uchuk'a' chique richin niqui'en chi ri ya' ntoc quic', y richin niquiya' xa achique na k'axomal pa ruvi' ri roch'ulef, ajani na (mul, paj) nicajo'. 7 Y tok quiq'uison chic rutzijol ri bin chique chi niquiya', ri itzel chicop ri ntel-pe chupan ri nimalaj jul ri ruyon k'eku'n benak-ka rupan, xtu'on guerra* quiq'uin, xqueruch'ec y xquerucamisaj. 8 Ri qui-cuerpo xtipoq'ue' ri pa nimabey richin ri nimalaj tinamit ri xcamises-vi ri Kajaf Jesucristo chuvech cruz, ri tinamit ri nijunumex riq'uin ri tinamit Sodoma y ri roch'ulef Egipto roma ri xbe-vi ri cánima ri aj chupan ri oxi' lugar ri'. 9 Ri vinak ri jalajoj tinamit quepe-vi, jalajoj cati't-quimama', jalajoj quich'abel y jalajoj quivech,* oxi' k'ij riq'uin nic'aj xtiquitz'et ri ca'i' cuerpo poc'ol,* y man xtiquiya' ta lugar chi yemuk. 10 Y roma xecamises ri eca'i' re',* ri vinak choch'ulef xquequicot, xtiqui'en nimak'ij, y xquequitakala' sipanic chiquivech, roma ri ca'i' re yeyo'on rubixic ri nu'ij-pe ri Dios pa cánima, xqui'en chique ri vinak choch'ulef chi xquik'asaj k'axomal. 11 Jac'a tok k'axnak chic ri oxi' k'ij riq'uin nic'aj, ri espíritu richin c'aslen* ri petenak riq'uin ri Dios xoc chic quiq'uin, y c'ate retal xepa'e', y ri xetz'eto quichin, jani na xquixi'ij-qui'. 12 Ri eca'i' re' jac'ari' xquic'axaj jun nimalaj kulaj ri chicaj, ri quire' nu'ij-pe chique: Quire' quixjote-pe, nicha'. Can xejote' na vi e* chupan jun sutz',* y ri itzel niquina' chique, can xequitz'et tok xebe chicaj. 13 Jac'ari' xbanataj jun nimalaj cobrakan,* y jun cami lajuj parte richin ri tinamit xvuluvu-ka pan ulef. (Xecom, xequen) vuku' mil vinak, y ri ch'aka' chic, jani na xquixi'ij-qui', y xquiya' ruk'ij ri Dios ri c'o chicaj.
14 Jari' ri ruca'n k'axomal xk'ax pa ruvi' ri roch'ulef, y ja petenak ri rox chirij.
Ri séptimo ángel nuk'ojomaj ri trompeta, retal chi c'o xquebanataj
15 Jac'a tok ri séptimo ángel xuk'ojomaj ri trompeta ri c'o pa ruk'a',* chicaj ec'o kulaj ri quire' niqui'ij-pe riq'uin cuchuk'a':
Ri tinamit ri ec'o choch'ulef,
Vacami erichin chic ri Kajaf
Y erichin chic ri Jun ri takon-pe roma rija' chucolic ri rutinamit.
Ja rija' ri jumul-jumul* xtibano gobernar,
xecha'.
16 Y ri veinticuatro nima'k quijuna' achi'a' ri etz'uyul-apu chuvech ri Dios pa tak utzulaj quitz'uyubal,* xexuque-ka, xquiya-ka nic'aj quivech pan ulef y quire' niqui'ij richin niquiya' ruk'ij ri Dios:
17 Nikaya' matiox chave rat, Ajaf Dios, ri c'o ronojel uchuk'a' pan ak'a',
Ri ratc'o tok xtz'ucutaj-pe ronojel,
Ri ratc'o vacami,
Y ri xcac'uje' ri más chikavech apu,*
Roma vacami ja nacusaj ri nimalaj avuchuk'a',
Y ja na'an gobernar.
18 Ri tinamit choch'ulef catajnak coyoval chavij,
Pero vacami xcataj avoyoval pa quivi',
Y ja xril k'ij chi nanic'oj cánima ri ecaminak chic e.*
Y chi naya' utzulaj rajil-ruq'uexel chique ri asamajela' ri profetas,
Chique ri erichin ri lok'olaj atinamit,
Quiri' mismo chique ri eyo'ol ak'ij, chi ch'uti'k chi nima'k.
Y ja xril k'ij chi rat ye'aq'uis ri vinak ri yeq'uiso ruk'ij ri roch'ulef.
Quiri' xqui'ij ri veinticuatro nima'k quijuna' achi'a'.
19 Y ri chila' chicaj xjakataj c'a ri racho ri Dios, y chiri' xk'alajin-vi-pe ri cofre* ri achok chupan yaquel-vi ri ruvujil c'aslen ri xuya' rija'. Y xek'alajin c'a pe coyopa', xec'axataj kulaj y rayos, y xu'on jun cobrakan, y jun camic sakbech.
* 11:1 Ez. 40:3. * 11:2 Lc. 21:24. * 11:4 Zac. 4:3. * 11:5 Jer. 5:14. * 11:6 1 R. 17:1; Stg. 5:17. * 11:7 Dn. 7:21; Zac. 14:2. * 11:9 Ap. 17:15. * 11:9 Sal. 79:2, 3. * 11:10 Ap. 11:3. * 11:11 Gn. 2:7; Ez. 37:5, 14. * 11:12 2 R. 2:1. * 11:12 Is. 60:8; Hch. 1:9. * 11:13 Ap. 16:18, 19. * 11:15 Is. 27:13. * 11:15 Dn. 2:44; 4:3, 34; Mi. 4:7; Lc. 1:33. * 11:16 Ap. 4:4. * 11:17 Ap. 1:4. * 11:18 Hch. 10:42; 2 Ti. 4:1; 1 P. 4:5. * 11:19 Ex. 25:21, 22; Nm. 4:5; He. 9:4.