22
1 Nuvinak israelitas ri rix tata'aj, y rix ri rix principal chupan ri katinamit, tivac'axaj c'a ri nuto'ic ri xtin-ij-apu chivech, xcha'.
2 Jac'a tok xquic'axaj chi can pa quich'abel hebreo nich'o-vi-pe chique, más xetane-ka. Y ri Pablo xu'ij:
3 Yin, yin jun achi israelita* ri xinalex pa tinamit Tarso pa roch'ulef Cilicia, pero vave' pa Jerusalem xiq'uiytises-vi. Y chi jujun chi jujun xitijox roma ri nimalaj achi rubinan Gamaliel* riq'uin ri qui'in can ri kati't-kamama'* pa ruvi' ri ley ri xyo'ox che ri Moisés. Yin can nurayij ri vánima nin-en ri nrojo' ri Dios, achel nurayij ri ivánima chi'ivonojel rix ri vacami. 4 Roma yin rubanon can, chi achi'a' chi ixoki' ri quitzekle'en ri Bey re', xin-en pokon chique,* enuximon xenq'uen-pe richin xeyo'ox pa tak cárcel, y c'a ja tok yecamises, nicuker nuc'u'x chiquij. 5 Ri nimalaj sacerdote y conojel ri nima'k quijuna' achi'a' c'o quik'ij jabel queteman ri yitajin chubixic, roma ja rije' mismo xebano-e vuj chinuk'a' richin ninjach pa quik'a' ri e'uc'uay quichin ri kavinak ri ec'o pa tinamit Damasco. Chuvech ri vuj nu'ij chi yin c'o nuk'a' chique ri quiniman ri Jesucristo richin eximon yenq'uen-pe vave' pa Jerusalem, richin yeyo'ox pa k'axomal.
Ri Pablo nutzijoj achique xbanataj chi xuya' ránima riq'uin ri Ajaf Jesús
(Hch. 9:1-19; 26:12-18)
6 Pero c'o jun k'ij yin benak pa bey y xa nakaj chic yinc'o-vi-apu che ri tinamit Damasco. Pa nic'aj k'ij cami chiri', xrepero' xe tak nuxiquin jun nimalaj sakil petenak chicaj. 7 Jari' xitzak pan ulef y xinvac'axaj jun kulaj ri nu'ij-pe chuve: Saulo, Saulo, ¿achique roma najo' na'an pokon chuve? xcha'. 8 Jac'ari' xinc'utuj che: ¿(Achique, aratcu'x) rat c'a? xicha'. Ja yin ri Jesús aj-Nazaret ri yinacanoj richin najo' na'an pokon chuve, xcha-pe chuve. 9 Ri ebenak viq'uin xquitz'et ri sakil riq'uin quivech y xquixi'ij-qui',* pero man (xk'ax, xno') ta chiquivech ruch'abel ri nich'o-pe viq'uin. 10 Jac'a yin xin-ij: Ajaf, ¿achique najo' chi nin-en? xicha'. Cacataj, cabin pa tinamit Damasco, y chiri' xti'ix-vi chave ronojel ri nuc'un chic chi xta'an, xcha' ri Ajaf chuve. 11 Pero roma man yitiquer ta yitzu'un roma ruchuk'a' ri sakil ri xintz'et, romari' ja ri ebenak viq'uin ri xeyuken-e chinuk'a' richin (xinapon, xinebos) pa Damasco.
12 Chiri' pa Damasco c'o jun achi rubinan Ananías ri can nuya' ruk'ij ri Dios achel nu'ij ri ley ri xyo'ox che ri Moisés. Conojel ri kavinak israelitas ri ec'o chiri', utz rutzijol* niqui'en ri Ananías. 13 Rija' xinerutz'eta', xjel-apu viq'uin y xu'ij chuve: Vach'alal Saulo, catzu'un chic jun bey, xcha'. Jac'ari' xitzu'un chic, y xintz'et ri Ananías. 14 Rija' quire' xu'ij chuve: Ri qui-Dios ri kati't-kamama' xarucha'* richin navetemaj ri achique nrojo' chave, y richin xatz'et ruvech ri Jun* ri can choj chuvech* y xavac'axaj ri ch'abel ri xel pa ruchi'.* 15 Richin quiri' rat pa rubi' ri Dios xtak'alajrisaj* chiquivech conojel ri xatz'et y ri xavac'axaj.* 16 Vacami c'a, ¿achique avoyo'en? Cacataj, tabana' bautizar avi', y tac'utuj che ri Ajaf Jesús* chi yarucol richin yach'ajch'ojir chuvech ri amac,* xcha' chuve.
Ri Ajaf Jesús nutak ri Pablo chiquicojol ri man israelitas ta
17 Tok xitzolij-pe vave' pa Jerusalem,* xi'e pa racho ri Dios y ja tok nin-en orar chiri', xin-en jun achel achic'. 18 Xintz'et c'a chi c'o Jun ri ni'in chuve: Catel-e cha'anin vave' pa Jerusalem, roma ri vinak man xtiquinimaj ta ri xtak'alajrisaj chuvij yin,* xcha' chuve. 19 Jac'a yin xin-ij: Ajaf, pero rije' queteman chi pa tak sinagoga xi'e-vi chiquicanoxic ri rat quiniman richin xenc'uaj pa cárcel* y xench'ey.* 20 Y tok xcamises ri Esteban ri xk'alajrisan ri abi', ja jun yin, yin pa'el-apu chiri', xka chinuvech* chi quiri' x-an che, can nuchajin-apu quitziak* ri yecamisan richin, xicha'. 21 Jac'a ri Ajaf Jesucristo xu'ij chuve: Rat cabin, roma yin c'a naj yatintak-vi-e richin natzijoj ri nuch'abel chique ri man israelitas ta,* xcha' chuve. Quiri' ri xu'ij ri Pablo chique ri israelitas.
Ri achi más c'o ruk'ij chiquicojol ri uc'uay quichin ri soldados c'o ri Pablo pa ruk'a'
22 Ri quimolon-qui' chiri' niquiya-apu quixiquin riq'uin ri nu'ij ri Pablo, jac'a tok xeruc'uxlaj ri man israelitas ta, jari' tok xech'o-apu riq'uin cuchuk'a' y xqui'ij: ¡Ticamises* la jun achi la', la' man utz ta chi c'a q'ues na!* yecha'. 23 Y roma yesiq'uin, y niquic'akala-e quitziak, y niquijopila' ulef* chicaj, 24 romari' ri achi c'o pa quivi' ri uc'uay quichin soldados xu'ij chi ticuses-apu ri Pablo pa cuartel,* y chi ch'eyoji'l ti'an che chi tu'ij achique roma najin-apu sic' chirij. 25 Jac'a tok xquijitz' ri Pablo richin nich'ay, rija' xu'ij che jun uc'uay quichin cien soldados ri c'o-apu riq'uin: ¿Utz cami chuvech ri ley chi nich'ay jun vinak romano tok xa man jani tik'at castigo pa ruvi'?* xcha'. 26 Tok xrac'axaj ri uc'uay quichin soldados, xbe-apu riq'uin ri achi c'o pa ruvi' y quire' xu'ij che: ¿Achique na'an vacami? Roma ri Pablo jun achi romano, xcha'. 27 Jac'ari' tok ri achi c'o pa quivi' ri uc'uay quichin soldados xbe-apu riq'uin ri Pablo, y xberuc'utuj che: ¿Kitzij chi rat rat jun achi romano? xcha'. Ja', xcha' ri Pablo. 28 Jac'ari' ri achi ri' xu'ij: Yin q'uiy méra xinya' richin xinoc jun romano, xcha'. Pero yin yin romano pa valaxic, xcha' ri Pablo. 29 Tok xquic'axaj quiri', ri achi'a' ri ec'o-apu riq'uin richin niquich'ey, xejel-e chiquij, y hasta ri achi c'o pa quivi' ri uc'uay quichin soldados xuxi'ij-ri'* riq'uin ri ru'in chi tixim ri Pablo richin tich'ay.
Tok ri Pablo c'o chiquivech ri achi'a' israelitas ri junan niqui'en gobernar
30 Chuca'n k'ij, ri achi nrojo' nretemaj tzak achique roma ri israelitas niquisujuj ri Pablo. Romari' xu'ij chi tisol ri Pablo pa cadena, y xutak coyoxic ri nima'k tak quik'ij sacerdotes y conojel ri achi'a' israelitas ri junan niqui'en gobernar. Xrelesaj c'a pe ri Pablo, y xupaba' chiquivech.
* 22:3 Ro. 11:1; 2 Co. 11:22; Fil. 3:5. * 22:3 Hch. 5:34. * 22:3 Gá. 1:14. * 22:4 Hch. 8:3; Fil. 3:6; 1 Ti. 1:13. * 22:9 Dn. 10:7. * 22:12 Hch. 10:22; 1 Ti. 3:7. * 22:14 Ro. 1:1; Gá. 1:1. * 22:14 1 Co. 9:1. * 22:14 Hch. 3:14; 7:52. * 22:14 1 Jn. 1:1. * 22:15 Hch. 23:11. * 22:15 Hch. 4:20. * 22:16 Ro. 10:13. * 22:16 Hch. 2:38. * 22:17 Hch. 9:26. * 22:18 Mt. 10:14. * 22:19 Hch. 8:3. * 22:19 Mt. 10:17; 1 Co. 15:9; Fil. 3:6; 1 Ti. 1:13. * 22:20 Lc. 11:48; Hch. 8:1. * 22:20 Hch. 7:58. * 22:21 Hch. 18:6; 26:17; Ro. 11:13; 15:16; Gá. 1:16; 2:7, 8; Ef. 3:7, 8; 1 Ti. 2:7; 2 Ti. 1:11. * 22:22 Hch. 21:36. * 22:22 Hch. 25:24. * 22:23 2 S. 16:13. * 22:24 Hch. 21:34. * 22:25 Hch. 16:37. * 22:29 Hch. 16:38.