5
Tic'uaj ri c'aslen richin sakil
1 Vacami c'a, rix, roma rix ralc'ua'l chic ri Dios ri can yixrojo', titzekle'ej rij ruc'aslen rija'. 2 Can ta ja ri nijo-ivi'* ri uc'uayon ri ic'aslen, achel xojrojo'* ri Jesucristo riq'uin ri xuya-ri' pa camic koma; xoc achel jun sipanic ri nijubub ruxla' y achel ri chicop ri yecamises, y ri Dios xka chuvech chi quiri' xu'on.
3 Pero ri niqui'en ri vinak chi niquicusaj ri qui-cuerpo richin yec'uje' xa achok riq'uin na, quiri' mismo ronojel ruvech man ch'ajch'oj ta, y ri ni'e ivánima pa ruvi' méra, ronojel re'* man utz ta nis-ta richin nisilos rubixic chi'icojol rix ri rix richin ri lok'olaj rutinamit ri Dios. 4 Quiri' mismo ri tzij ri nuq'uen-pe q'uix, ri tzij man jun yec'atzin-vi,* y ri mololen tak tzij. Pa ruq'uexel ronojel ri', rix tel pan ichi' ch'abel ri nic'atzin chi matioxinic che ri Dios. 5 Roma rix iveteman chi chiquicojol ri ye'an gobernar roma ri Jesucristo ri can Dios vi, man xtic'uje' ta apu jun ri nucusaj ri ru-cuerpo richin nic'uje' xa achok riq'uin na, nis-ta ri nibano ri man ch'ajch'oj ta, nis-ta ri benak ránima pa ruvi' méra, roma ri ni'e ivánima pa ruvi' méra, junan riq'uin ri niya' quik'ij tiox. 6 Rix tibana' cuenta ivi', man jun tisatzo ino'oj* riq'uin bochinic tak tzij ri niqui'ij chi man jun nu'on masque ni'en jun mac achel ri xin-ij yan ka chive, roma ja ronojel ri mac ri' nibano chi nika royoval ri Dios pa quivi' ri man yeniman ta rutzij. 7 Man ta ja jun rix chupan apu ri yetajin rije'. 8 Roma ri ic'aslen rubanon can, xa pa k'eku'n c'o-vi. Jac'a ri vacami, c'o chic pa sakil roma xa jun ibanon riq'uin ri Ajaf. Roma c'a ri', tic'uaj ri c'aslen ri richin sakil,* 9 roma ri sakil ri ruyo'on ri Lok'olaj Espíritu pan ivánima nu'on chive chi ruyon utz ino'oj ni'en, chi rix choj riq'uin ronojel, y chi ja ri kitzij nitzekle'ej.* 10 Titijoj-ivi' pa ruvi' ri achique nika chuvech ri Ajaf, y jari' ri tibana' jumul.* 11 Man c'a tijula-apu-ivi' chupan ri man jun yec'atzin-vi ri yequibanala' ri erichin ri k'eku'n,* xa tik'alajrisaj chi man utz ta jun c'aslen quiri'. 12 Roma ri mac ri yequibanala' che'elek'el ri man yeniman ta rutzij ri Dios, hasta nuya' q'uix chave natzijoj. 13 Y ronojel ri nibanataj, nek'alajin-pe tok nisakarises-pe roma ri sakil. Roma ronojel ri nisakarises, nic'uje' chosakil.* 14 Romari' ruch'abel ri Dios nu'ij:
Rat ri yaver, tuna' avech,
Cacataj chiquicojol ri ecaminak chupan ri mac,
Y ri Jesucristo xtuya' sakil pan ac'aslen.*
Quiri' nu'ij ri tz'iban can.
15 Tina' utz-utz achique chi c'aslen (ic'uan, ivuc'a'n); man ta achel ruc'aslen jun ri manak runo'oj, xa tic'utu' chi jabel yixnojin. 16 Utz rucusasic tibana' ri tiempo,* roma vacami jani na itzel tak mac najin pa ruvi' ri roch'ulef. 17 Romari', man ti'en achel man ta jun utz ninojij, rix tivetemaj ri achique nurayij ri Ajaf chive.* 18 Man tiya-ivi' pa ruk'a' ri vino ri nu'on chive chi man nik'at ta chic ivi'.* Más utz tiya' lugar chi ninoj ri Lok'olaj Espíritu pan ivánima. 19 Tiyala' ruchuk'a' ri ivánima chivech riq'uin salmos, himnos, y bix ri yeruya-pe ri Lok'olaj Espíritu chive. Quixbixan y tiyala' ruk'ij ri Ajaf pan ivánima,* 20 y pa rubi' ri Kajaf Jesucristo jumul tiya' matiox* che ri Katata' Dios riq'uin ronojel ri yebanataj.
Tinimaj-ivi' chivech pa tak ivacho
21 Tinimaj-ivi' chivech roma rix yixniman chuvech ri Dios. 22 Ri ixoki', tiquinimaj quitzij ri cachijil,* roma riq'uin ri quiri' niqui'en, ja jun chuvech ri Ajaf yeniman-vi. 23 Roma ja ri achi ri c'o pa ruvi' ri rixayil, achel ri Jesucristo c'o pa kavi'* roj ri kaniman ri ni'ix iglesia* chike, y ja rija' Colonel kichin ri roj ru-cuerpo. 24 Roma c'a ri', achel roj ri kaniman ri Jesucristo rojc'o chuxe' rutzij, quiri' mismo rix ixoki', chupan ronojel tinimaj-vi quitzij ri ivachijil.
25 Rix achi'a'* que'ijo' ri ivixayil, achel ri Jesucristo xrojo' ri iglesia y man xupokonaj ta xuya-ri' pa camic roma. 26 Quiri' xu'on roma, richin xu'on lok'olaj che tok ruch'ajch'ojrisan chic riq'uin ya' roma ri ruch'abel. 27 Quiri' xu'on, richin nik'alajin ruk'ij ri iglesia, tok nuc'ut-ka chuvech rija' mismo. Rija' nrojo' chi ch'ajch'oj y lok'olaj,* y man ta manak retal mac chirij ri ru-iglesia, man ta yuchuyic nik'alajin, y man ta jun achel ri' ri netzelan richin. 28 Ja ejemplo re' nic'atzin chique ri achi'a', chi achel nicajo-ka ri qui-cuerpo rije', quiri' mismo quecajo' ri quixayil chiquijununal. Ri achi ri nrojo' ri rixayil, (chuka', ka) nrojo-ka-ri' rija'. 29 Roma man jun ri man ta nupokonaj ri ru-cuerpo, konojel jabel nikatzuk y nika'an cuenta, achel nu'on ri Jesucristo kiq'uin ri roj ru-iglesia. 30 Roma roj, roj ocunak ruk'a-rakan ri ru-cuerpo* ri Cristo, roj ocunak rutiojil y rubakil. 31 Y jare' ri nuc'uxlaj ruch'abel ri Dios ri tz'iban can ri nu'ij: Ri ala' man xtic'uje' ta chic quiq'uin ri rute-rutata', xa xtiquic'uaj-qui' riq'uin ri rixayil, y xe jun xtiqui'en ri eca'i'.* Quiri' ri tz'iban can. 32 Re' nimalaj rakale'n, y man can ta k'alajrisan ruchojmil rubanon can, pero jun ejemplo pa ruvi' ri achique runo'oj ri Jesucristo kiq'uin roj ri roj ru-iglesia. 33 Roma c'a ri', chi'ijununal tijo' ri ivixayil, achel nijo-ka-ivi' rix. Jac'a ri ixok tuna' ri ránima chi ri rachijil can c'o ruk'ij.
* 5:2 1 Ts. 4:8. * 5:2 Jn. 13:34. * 5:3 Col. 3:5, 6. * 5:4 Ro. 1:28. * 5:6 Mt. 24:4. * 5:8 Is. 9:2; Jn. 8:12; 1 Jn. 2:9. * 5:9 Gá. 5:22. * 5:10 Ro. 12:2; Fil. 1:10. * 5:11 Lv. 19:17; Ro. 6:21; 1 Co. 5:11. * 5:13 He. 4:13. * 5:14 Jn. 5:25. * 5:16 Col. 4:5. * 5:17 Ro. 12:2; 1 Ts. 4:3. * 5:18 Pr. 20:1; Ro. 13:13, 14. * 5:19 Hch. 16:25; Col. 3:16. * 5:20 Sal. 34:1; He. 13:15. * 5:22 Gn. 3:16; Col. 3:18. * 5:23 1 Co. 11:3. * 5:23 Ef. 1:22, 23; Col. 1:18. * 5:25 Col. 3:19. * 5:27 Col. 1:10. * 5:30 Ro. 12:5; 1 Co. 6:15. * 5:31 Gn. 2:24; Mt. 19:5.