5
Ri nitz'ibes chique ri beyoma'
1 Vacami c'a, tivac'axaj rix beyoma'.* Quixok' y quixvu'in, roma ri jalajoj ruvech k'axomal ri petenak pan ivi'. 2 Ri ibeyomal xa k'ayinak, y ri itziak xa xchicopir.* 3 Ri oro y ri plata iyacalo'n, xpusir quivech. Y ja ri pus ri' nic'utu ivichin, rix achique chi vinak, y jari' ri xtiq'uiso ruk'ij ri i-cuerpo achel nu'on jun k'ak'.* Rix c'a yixtajin na chumolic beyomal y xa rojc'o chic chupan ri ruq'uisbel tak k'ij. 4 Tiya' pa cuenta, ri isamajela' ri xemolo ri i-cosecha, nicok'ej ri cajil ri icanon rubeyal chi ivelek'an-ka riq'uin ri man e'itojon ta.* Y ri cok'ej rije' xrac'axaj ri Ajaf* ri c'o pa ruvi' ronojel. 5 Rix jun c'aslen quichin beyoma' ri (ic'uan, ivuc'a'n) pa ruvi' ri roch'ulef, jani na nic'usaj ic'u'x chupan ronojel ri ye'irayij, y jabel itiojirisan-pe-ivi' richin ri k'ij richin camic, achel ri avaj ri xe chic coyo'en ri k'ij chi yecamises.* 6 Rix ye'isujuj y ye'itak pa camic ri choj quic'aslen, y rije' man juba' niquipaba-qui' chivech richin niquito-qui' pan ik'a'.
Ticoch'o' ri ni'an chive y tibana' orar
7 Roma c'a ri', rix ri junan kaniman ri Jesucristo iviq'uin, ticoch'o' ri ni'an chive c'a ja tok xtipe chic ri Ajaf. Titz'eta' c'a ri ticonel, rija' nroyo'ej chi ri roch'ulef nuya-pe utzulaj tak ruvech ri tico'n, nroyo'ej chi nika ri na'ey y ri ruq'uisbel tak job* pa ruvi' ri rutico'n. 8 Quiri' c'a mismo rix, quixcoch'on y ticovij-ivi', roma ri Ajaf xa nakaj* chic c'o-vi chi nipe. 9 Rix ri junan kaniman ri Jesucristo iviq'uin, man c'a quixch'o chivij, richin quiri' man xtiyo'ox ta castigo pan ivi'. Roma nakaj chic c'o-vi ri k'ij chi ri Jesucristo* nunic'oj ronojel ch'utik-nima'k. 10 Tivelesaj ejemplo chiquij ri profetas ri xquitzijoj ri xu'ij ri Ajaf chique chi tiquik'alajrisaj. Rije' layoj xecoch'on chupan ri k'axomal ri xquik'asaj.* 11 Y junan iviq'uin nika'ij chi utzulaj tzij rubanon ri Dios chique ri yek'asan k'axomal. Rix ivac'axan ri achique xu'on ri Job ojer can, rija' cof xpa'e' chupan ri k'axomal,* y xitz'et chi pa ruq'uisbel jani na xto'ox roma ri Ajaf. Chiri' c'a nikatz'et-vi chi ri Ajaf jani na nipokonan y nijoyovan.*
12 Pero pa ruvi' ronojel re nin-ij chive rix ri junan kaniman ri Jesucristo iviq'uin, man c'a ti'en jurar. Man tic'uxlaj ri caj, ri roch'ulef, nis-ta jun chic achique richin ni'en jurar. Xaxe ja', quixcha', tok ja', o manak, quixcha', tok manak,* richin quiri' man iyon tiya-ka-ivi' pa castigo.
13 Si c'o jun chive nik'axo ránima, tubana' orar. Si c'o jun niquicot ránima, tubixaj rubi' ri Dios.* 14 Si niyavej jun chive, queroyoj ri uc'uay ivichin rix ri iniman ri Jesucristo, y pa rubi' ri Ajaf, tiquiya' aceite chirij* y tiquibana' orar pa ruvi'. 15 Y si cukul quic'u'x niqui'en ri oración, ri niyavej nic'achoj; ja ri Ajaf xtibano chi nic'achoj, y si ri niyavej c'o mac rubanon, xque'an perdonar.* 16 Tik'alajrisaj c'a ri imac chivech. Tito-ivi' riq'uin oración,* richin yixc'achoj riq'uin ri iyabil. Ri ruquemelal ri choj ruc'aslen chuvech ri Dios, can c'o ruchuk'a' y q'uiy nitiquer nu'on. 17 Ri profeta Elías ojer, xuna' rubochinic ri itzel pa ránima achel nikana' roj vacami. Pero masque quiri' xuna', rija' riq'uin ronojel ránima xuc'utuj che ri Dios chi man tu'on job,* y can man xka ta vi job pa ruvi' ri roch'ulef oxi' juna' riq'uin nic'aj. 18 Y tok ri Elías xu'on chic orar jun bey chi tika job, c'ajari' chic xka ri job* chicaj, y ri roch'ulef xuya' chic pe tico'n jun bey.
19 Rix ri junan kaniman ri Jesucristo iviq'uin, si c'o jun chive nisatz ri bey richin ri kitzij chuvech, y si jun chive rix nu'on chi nitzolij-pe,* 20 tivetemaj c'a chi ri nibano che jun aj-mac chi nitzolij-pe ránima richin nuya' can ri bey man utz ta ri benak-vi, nucol ránima ri aj-mac chuvech ri camic y nu'on che chi ni'an perdonar ri jani na mac erubanon.*
* 5:1 Lc. 6:24. * 5:2 Mt. 6:20. * 5:3 Ro. 2:5. * 5:4 Lv. 19:13; Dt. 24:15; Jer. 22:13; Mal. 3:5. * 5:4 Job 34:28. * 5:5 Jer. 12:1-3. * 5:7 Dt. 11:14. * 5:8 Fil. 4:5. * 5:9 Mt. 24:33. * 5:10 Mt. 5:12. * 5:11 Job 1:21, 22. * 5:11 Ex. 34:6; Nm. 14:18; 1 Cr. 21:13; Job 42:10; Sal. 25:6, 7; Dn. 9:9; Lc. 6:36. * 5:12 Mt. 5:34-37. * 5:13 Ef. 5:19. * 5:14 Mr. 6:13. * 5:15 Is. 33:24; Mt. 9:2. * 5:16 Gn. 20:17; Nm. 11:2; Dt. 9:18. * 5:17 1 R. 17:1. * 5:18 1 R. 18:42, 45. * 5:19 Mt. 18:15. * 5:20 Sal. 32:1; 51:9; Pr. 10:12.