23
Ri Jesús nu'ij ri quimac ri achi'a' fariseos y ri achi'a' q'uiy queteman chirij ri ley
(Mr. 12:38-40; Lc. 11:37-54; 20:45-47)
1 Jac'ari' tok ri Jesús xch'o chiquivech ri quimolon-qui' riq'uin y chiquivech ri ru-discípulos, y quire' xu'ij: 2 Ja ri achi'a' q'uiy queteman chirij ri ley ri xyo'ox che ri Moisés y ri achi'a' fariseos ri ec'o can pa ruq'uexel ri Moisés richin yixquitijoj. 3 Romari' ronojel ri niqui'ij chive, rix tinimaj y tibana'. Pero man ti'en achel niqui'en rije'. Roma rije' niquitzijoj ri ru-ley ri Dios, pero man niquinimaj ta ri nu'ij. 4 Roma rije' can yequitakchi'ij ri vinak chuxe' eka'n* ri man juba' ta oc ralal y c'ayef ruc'uaxic, pero rije' nis-ta niquisiloj jun ch'uti ruvi-quik'a' richin niquic'uaj* ri eka'n. 5 Ronojel ri niqui'en, xaxe roma nicajo' chi utz quetz'et* coma ri vinak. Roma rije' nic'aj-quivech y chirij tak quik'a'* yequiya-apu jun pedazo tz'un ri achok chuvech tz'iban-vi jujun versículo richin ruch'abel ri Dios, y chovon niqui'en-ka che retz'eba'l* ri ruchi' tak quitziak. 6 Tok ye'oyox richin jun va'in, nika chiquivech chi yetz'uye' pa na'ey tak ch'aquet,* y quiri' mismo yequibanala' ri pa tak sinagogas. 7 Nika chiquivech chi ye'an saludar ri niquimol-vi-qui' ri vinak. Y nika chiquivech ni'ix chique coma ri vinak chi etijonel pa ruvi' ri ley. 8 Jac'a rix man tirayij chi ni'ix chive chi rix tijonel,* roma xaxe Jun ri Kitzij Tijonel. Jac'a rix xa chi'ivonojel junan ivech. 9 Y man ti'ij katata' che jun vinak vave' choch'ulef roma c'o ruk'ij. Roma xaxe Jun ri Tata'aj* pan ivi', y ri' chicaj c'o-vi. 10 Ni man tirayij chi ri vinak niqui'ij uc'uay bey chive. Roma xaxe jun Uc'uay bey c'o, y ri' ja ri Jun ri takon-pe chucolic rutinamit ri Dios. 11 Ri más c'o ruk'ij chive rix, nic'atzin chi rija' jun ri nito'on ivichin.* 12 Roma ri niquina-qui' chi can c'o quik'ij, xa xti'an chique chi manak oc quik'ij.* Jac'a ri co'ol oc niquina-ka-qui', xa xti'an chique chi c'o quik'ij.*
13 Pero, ¡tok'ex ivech rix fariseos y rix ri q'uiy iveteman chirij ri ley! Can ivichin vi chi ca'i' rupalaj ri yixtajin riq'uin. Roma ik'aton bey* chiquivech ri nicajo' ye'oc ruvinak ri aj-chicaj gobierno. Quiri' nin-ij chive roma rix man yixoc ta ruvinak, y ri nicajo' ye'oc ruvinak, man niya' ta lugar chique. 14 ¡Tok'ex ivech rix ri q'uiy iveteman chirij ri ley y rix fariseos! Can ivichin vi chi ca'i' rupalaj ri yixtajin riq'uin. Roma jabel yixno' (chubanic, cho'onic) richin c'o nivelek'aj chique ri malcani' tak ixoki'.* Nibananej riq'uin ri ye'ibanala' layoj tak oraciones. Romari', más q'uiy* castigo xtika pan ivi'. 15 ¡Tok'ex ivech rix ri q'uiy iveteman chirij ri ley y rix fariseos! Can ivichin vi chi ca'i' rupalaj ri yixtajin riq'uin. Roma rix nik'asala' ya' y nik'asala' roch'ulef richin ye'icanoj tzekle'ey ivichin, y tok ivilon chic jun ri ikasan chic ránima richin yixrunimaj, xa ni'en che ri vinak ri' chi ca'i' tanto más itzel ruc'aslen que chivech rix, y romari' ja jun rija' ni'e pa k'ak'.*
16 ¡Tok'ex ivech rix ri nina-ka-ivi' chi rix uc'uay bey!* Roma rix ni'ij chi jun vinak ri nuc'uxlaj ri racho ri Dios richin nu'on jurar,* man jun nu'on masque man nu'on ta ri nu'ij, yixcha'. Pero si jun vinak nuc'uxlaj ri oro ri c'o pa racho ri Dios richin nu'on jurar, nic'atzin chi nu'on ri nu'ij. Quiri' ri nic'ut rix. 17 Xa rix nacanak tak vinak, y xa man yixtzu'un ta, roma, ¿achique ri más c'o rakale'n? ¿Ja ri oro ri c'o pa racho ri Dios o ja ri racho ri Dios ri nibano lok'olaj* che ri oro ri c'o chiri'? 18 Jun chic, rix ni'ij: Ri nic'uxlan ri altar richin nu'on jurar, man jun nu'on masque man nu'on ta ri nu'ij, yixcha'. Jac'a ri nic'uxlan ri sipanic ri nic'uje' pa ruvi' ri altar, nic'atzin chi nu'on ri nu'ij, yixcha'. 19 Rix xa man jun ruchojmil ri itzij y xa man yixtzu'un ta, roma, ¿achique ri más c'o rakale'n? ¿Ja ri sipanic o ja ri altar? Ja ri altar ri más c'o rakale'n,* roma jari' ri nibano lok'olaj che ri sipanic. 20 Ri nic'uxlan ri altar richin nu'on jurar, man xe ta ri altar nuc'uxlaj, xa ja jun ri sipanic ri nisuj pa ruvi' ri altar. 21 Ri nic'uxlan racho ri Dios* richin nu'on jurar, man xe ta ri jay nuc'uxlaj, xa ja jun ri rajaf ri jay. 22 Y ri nic'uxlan ri caj richin nu'on jurar, nuc'uxlaj ri lok'olaj rutz'uyubal* ri Dios, y ri Dios ri tz'uyul chupan.
23 ¡Tok'ex ivech rix ri q'uiy iveteman chirij ri ley y rix fariseos! Can ivichin vi chi ca'i' rupalaj ri yixtajin riq'uin. Roma hasta ronojel quivech ichaj achel ri alavina, ri anís y ri comino nivajlaj cakan richin nivelesaj ri diezmo riq'uin, richin niya' che ri Dios. Pero xa iyo'on can juc'an ri más nic'atzin ri nu'ij chupan ri ley, chi rix choj quiq'uin ri vinak, chi yixpokonan,* y chi cukul ic'u'x riq'uin ri Dios. Ja ta re' ri más utz chi ibanon-pe, y man tiya' can rubanic re yixtajin* riq'uin. 24 Rix ni'ij chi rix uc'uay bey, y xa man yixtzu'un ta. Xa rix achel jun vinak ri man nrojo' ta nubik'-ka jun us, pero nis-ta nuna'ej tok nubik'-ka jun camello.
25 ¡Tok'ex ivech rix ri q'uiy iveteman chirij ri ley y rix fariseos! Can ivichin vi chi ca'i' rupalaj ri yixtajin riq'uin. Roma xa rix achel jun vaso o jun lak ri jabel ch'ajch'oj rij,* jac'a ri rupan xa ch'abak. Can nic'ut-ivi' chi rix choj riq'uin ri ni'en, jac'a pan ivánima, xa nojnak elak' y ri man choj ta chuvech ri Dios. 26 Rat ri rat fariseo, xa man yatzu'un ta. Na'ey tabana' ch'ajch'oj che ri avánima,* richin quiri' ja jun ri achique na'an, ch'ajch'oj xtitz'etetaj.*
27 ¡Tok'ex ivech rix ri q'uiy iveteman chirij ri ley y rix fariseos! Can ivichin vi chi ca'i' rupalaj* ri yixtajin riq'uin. Roma ri ivánima nojnak riq'uin ronojel ri netzelan, xa rix achel panteones ri jabel ok'oman quij, romari' ch'ajch'oj yek'alajin, jac'a ri quipan, xa nojnak riq'uin quibakil anima'i'. 28 Quiri' ri nibananej rix chiquivech ri vinak, achel can choj ri ic'aslen. Pero xa ca'i' rupalaj ri yixtajin riq'uin y ri ivánima xa nojnak riq'uin ri mac* ri ye'irayij.
29 ¡Tok'ex ivech rix ri q'uiy iveteman chirij ri ley y rix fariseos! Can ivichin vi chi ca'i' rupalaj ri yixtajin riq'uin. Roma ye'ibanala' rubanic* quivi' ri lugar ri emukul-vi ri profetas, y ye'ivik quivi' ri lugar ri emukul-vi ri chojmilaj tak ralc'ua'l ri Dios, 30 y quire' ni'ij: Xa ta roj xojc'uje' pa qui-tiempo ri kati't-kamama', man ta junan katzij xka'an quiq'uin rije' richin xequicamisaj ri profetas, yixcha'. 31 Pero riq'uin ri quiri' ni'ij, iyon nic'ut-ka-ivi' chi xiq'uen can quino'oj ri xecamisan* quichin ri profetas. 32 Tiq'uisa' c'a rubanic* ronojel quino'oj ri quic'utun can rije'* chivech. 33 Rix xa rix achel itzel tak cumatz.* Manak che'el xticol-ivi' chuvech ri k'ak', xa c'a chiri' xquixeka-vi. 34 Roma c'a ri', richin nik'alajin-pe ri itzel tak ino'oj, chi'icojol rix yentak* ri xqueyo'on rutzijol ri nin-ij-pe pa cánima, yentak achi'a' c'o runo'oj* ri Dios quiq'uin, y yentak achi'a' q'uiy queteman chirij ri ley. Pero ec'o chique rije' xque'ibajij chuvech cruz, ec'o xque'icamisaj,* y ec'o xque'ich'ey* ri pa tak i-sinagoga, y xquixbe chiquicanoxic ri pa tak tinamit richin ni'en pokon chique. 35 Quiri' xti'en, richin quiri' pan ivi' rix nika-vi ralal quicamic conojel ri chojmilaj tak vinak ri ecamisan-e* choch'ulef. Nitiquer-pe riq'uin rucamic ri chojmilaj achi Abel,* y hasta numaj rucamic ri jun ruc'ajol ri Berequías rubinan Zacarías* ri xcamises coma ri ivati't-imama' chucojol ri altar y ri racho ri Dios. 36 Kitzij nin-ij chive chi ja pan ivi' rix xtika-vi ralal ronojel ri camic re', xcha' chique.
Ri Jesús yerok'ej ri aj-Jerusalem
(Lc. 13:34, 35)
37 Jac'ari' tok ri Jesús xu'ij: ¡Aj-Jerusalem! ¡Aj-Jerusalem!* Rix ri ye'icamisaj ru-profetas ri Dios y ye'ic'akala' che abaj ri yerutak ri Dios chi'icojol, yin q'uiy (mul, paj) xinjo' xixinmol achel nu'on jun ec' chique ri ch'utik ral, yerumol chuxe' ruxic',* pero rix man xijo' ta. 38 Vacami c'a, ri itinamit xtixutux can roma ri Dios. 39 Quiri' nin-ij chive, roma rix man xquinitz'et ta chic, c'a chupan ri k'ij tok quire' xti'ij: ¡Nimalaj favor c'o pa ruvi'* re petenak pa rubi' ri Ajaf! xquixcha' chuve, xcha' ri Jesús.
* 23:4 Hch. 15:10. * 23:4 Lc. 11:46. * 23:5 Mt. 6:1, 2, 5, 16. * 23:5 Ex. 13:9. * 23:5 Nm. 15:38; Dt. 22:12. * 23:6 Lc. 20:46. * 23:8 Stg. 3:1. * 23:9 Mal. 1:6; Ro. 8:14-17. * 23:11 Mt. 20:26. * 23:12 Dn. 4:30. * 23:12 Job 22:29; Pr. 15:33; 29:23; Lc. 14:11; 18:14; Stg. 4:6; 1 P. 5:5. * 23:13 Lc. 11:52. * 23:14 Ez. 22:25. * 23:14 Mr. 12:40; Lc. 20:47. * 23:15 Mt. 5:22. * 23:16 Is. 56:10; Mt. 15:14; Mal. 2:8. * 23:16 Mt. 5:33. * 23:17 Ex. 30:29. * 23:19 Ex. 29:37. * 23:21 1 R. 8:13; 2 Cr. 6:2. * 23:22 Sal. 11:4; Mt. 5:34; Hch. 7:49. * 23:23 Os. 6:6; Mi. 6:8. * 23:23 1 S. 15:22; Lc. 11:42. * 23:25 Mr. 7:4, 8, 9; Lc. 11:39, 40. * 23:26 Jer. 4:14; Ez. 18:31; Lc. 6:45. * 23:26 Tit. 1:15. * 23:27 Hch. 23:3. * 23:28 Ro. 3:23. * 23:29 Lc. 11:47, 48. * 23:31 Hch. 7:51, 52; 1 Ts. 2:15. * 23:32 Hch. 7:51, 52; 1 Ts. 2:15. * 23:32 Nm. 32:14. * 23:33 Mt. 3:7; 12:34; Lc. 3:7. * 23:34 Mt. 21:34. * 23:34 Hch. 11:27; 13:1; 15:32. * 23:34 Lc. 11:49; Ap. 11:7, 10. * 23:34 Hch. 5:40; 22:19; 2 Co. 11:24. * 23:35 Ap. 18:24. * 23:35 Gn. 4:8-10; He. 12:24; 1 Jn. 3:12. * 23:35 2 Cr. 24:20-22. * 23:37 Lc. 13:34, 35; 19:41, 42. * 23:37 Dt. 32:11; Mt. 11:28-30. * 23:39 Sal. 118:26.