21
Ri c'ac'ac' caj y ri c'ac'ac' roch'ulef
1 Jac'ari' xintz'et jun c'ac'ac' caj y jun c'ac'ac' roch'ulef,* roma ri na'ey caj y ri na'ey roch'ulef xa xejalataj-e, y ri mar man xtz'etetaj ta chic. 2 Y yin Juan xintz'et ri lok'olaj tinamit chi nika-pe chicaj riq'uin ri Dios, y ri' ja ri c'ac'ac' Jerusalem* ri jabel rubanon-pe rubanic, achel jun xten ruvikon-pe-ri' richin nic'ule' riq'uin ri ala' ri xtoc rachijil. 3 Jac'ari' xinvac'axaj jun kulaj petenak chicaj ri riq'uin ruchuk'a' nu'ij: Taya' na pe pa cuenta, vacami ri Dios rubanon racho chiquicojol ri vinak, chiquicojol xtic'uje-vi, rije' xque'oc rutinamit,* y ri Dios mismo qui-Dios rije' xtic'uje' chiquicojol. 4 Ja rija' xtisu'n ruya'al ri runak' tak quivech,* y manak chic c'a camic, ok'ej, jiloj,* nis-ta k'axomal. Roma ronojel ri xa richin ri na'ey c'aslen xa xeq'uis yan can, xcha' ri kulaj.
5 Y ri tz'uyul* pa nimalaj tz'uyubel, quire' xu'ij: Ja', yin c'ac'ac'* nin-en che ronojel, xcha'. Y xu'ij-pe chuve: Que'atz'ibaj ri ch'abel ri xquen-ij chave, roma ekitzij y utz chi nicuke' ac'u'x quiq'uin. 6 Y xu'ij c'a chuve: Ronojel xc'achoj yan. Yin, yin achel ri A y ri Z, roma ja yin ri na'ey y ri ruq'uisbel che ronojel. Xa achique na ri c'o ruchakij-chi', yin ja ri ya' ri ntel-pe chupan ri alaxbel-ya' ri richin c'aslen* ri xtinsipaj che. 7 Xa achique na jun xtitiquer chirij ruchuk'a' ri itzel, xtoc rajaf* ronojel ri xin-ij yan ka chive. Yin xquinoc ru-Dios,* y rija' xtoc valc'ua'l. 8 Jac'a ri xa niquixi'ij-qui' niquik'asaj k'axomal voma yin, ri man yinquinimaj ta, ri yebano ri xa nimulu ránima ri Dios nu'on, ri yecamisan, ri niquicusaj ri qui-cuerpo richin yec'uje' xa achok riq'uin na, ri aj-itza', ri yeyo'on quik'ij tiox, y conojel ri etz'ucuy tak tzij, xa chupan ri nimalaj k'ak' ri nic'at riq'uin azufre* xquec'uje-vi, y jari' ri ruca'n camic, xcha'.
Ri c'ac'ac' tinamit Jerusalem
9 Jac'ari' tok xch'o viq'uin jun chique ri vuku'* ángeles ri quic'ualo'n ri vuku' lak ri nojnak riq'uin ri vuku' ruq'uisbel tak castigo ri xtika pa ruvi' ri roch'ulef, y quire' xu'ij chuve: Catampe quire', y xtinc'ut chavech ri xten ri ruyo'on chic rutzij richin xtic'ule', richin ntoc rixayil ri Alaj Oveja. 10 Yinc'o pa ruk'a' ri Lok'olaj Espíritu* chiri' tok ri ángel achel pa jun achic' xiruc'uaj pa ruvi' jun nimalaj juyu' ri naj jotol chicaj. Chiri' rija' xuc'ut chinuvech ri nimalaj y lok'olaj tinamit Jerusalem ri nika-pe chicaj riq'uin ri Dios. 11 Ri tinamit ri', roma rusakil ri Dios* nitz'intz'ot achel jun abaj ri jani na jotol rajil, achel ri abaj jaspe* ri c'o che'el yatzu'un juc'an chupan achel jun vidrio. 12 Ri tinamit tz'apin rij riq'uin jun nimalaj muro ri naj jotol chicaj, c'o doce ru-puertas y jun ángel chiquichi' jujun ri puertas. Y chuvech ri doce puertas, tz'iban quibi' ri doce ruc'ajol ri Israel ri ocunak doce tinamit. 13 Oxi' chique ri puertas yetzu'un ri achique lugar ntel-vi-pe ri k'ij, oxi' yetzu'un ri achique lugar nika-vi-ka ri k'ij, oxi' yetzu'un pa norte y oxi' yetzu'un pa sur.* 14 Ri ruxe'* ri muro ri', doce abaj ocunak, ri achok chuvech c'o-vi quibi' ri doce ru-apóstoles* ri Alaj Oveja.
15 Jac'a ri ángel ri nich'o viq'uin, ruc'uan jun aj banon riq'uin oro richin nretaj* ri tinamit, ri ru-puertas y ri muro.* 16 Ri tinamit Jerusalem xa junan ruvech, junan rupalen, y ri rakan. Xpe c'a ri ángel, xretaj ri tinamit riq'uin ri aj, y ca'i' mil kilómetros riq'uin ca'i' chic ciento rubanon ri ruvech, quiri' mismo ri rakan y ri rupalen. 17 Ri ángel xretaj rupalen ri muro ri c'o chirij ri tinamit, y jotol sesenta y cuatro metros chicaj. Ri (etebel, ete'el) ri xucusaj ri ángel, can junan quiq'uin ri yecuses choch'ulef. 18 Ri muro chirij ri tinamit, ruyon abaj jaspe cusan, pero ri tinamit oro cusan ronojel, achel nitzu'un vidrio ch'ajon ruvech. 19 Ruxe' ri muro ri tz'apiyon rij ri tinamit, ronojel ruvech abaj* nima'k tak cajil cusan richin (vekon, vikon). Doce ruxe' banon, y xaxe jujun ruvech abaj cusan richin jujun ruxe'. Ri abaj ri' ja ri jaspe, ri zafiro, ri ágata, ri esmeralda, 20 ri ónice, ri cornalina, ri crisólito, ri berilo, ri topacio, ri crisoprasa, ri jacinto, y ri amatista. 21 Ri doce puertas, doce perlas, chi jujun ri puertas perlas cusan. Jac'a ri nimabey* richin ri tinamit, riq'uin oro banon-vi, y c'o che'el yatzu'un juc'an chupan achel jun vidrio.
22 Chiri' pa tinamit man jun jay richin racho ri Dios xintz'et, roma ri Ajaf Dios ri c'o ronojel uchuk'a' pa ruk'a',* ja rija' ri racho ri Dios richin ri tinamit junan riq'uin ri Alaj Oveja. 23 Chupan ri tinamit ri' man nic'atzin ta chi ri k'ij y ri ic' niquiya' sakil, roma ja ri nimalaj rusakil ri Dios y ri Alaj Oveja ri yebano sakil chupan ri tinamit. 24 Conojel quivech vinak ri xecolotaj yan pe, xquebin chuvech rusakil* ri tinamit. Y ri reyes richin ri roch'ulef xtiquic'uaj-apu chupan ri tinamit ronojel ri banayon chique chi c'o quik'ij y ri nic'utu chi c'o cakale'n. 25 Ri ru-puertas ri tinamit man jun hora oyo'en richin yetz'apis pak'ij,* roma chiri' man jun bey nik'ok'a-ka. 26 Ri banayon chique ri nima'k tak roch'ulef chi c'o quik'ij y ri nic'utu chi c'o cakale'n, xque'uc'uax-apu chupan ri tinamit. 27 Pero ronojel ri man ch'ajch'oj ta,* man xtoc ta apu chiri'.* Quiri' mismo, ri nibano ri xa nimulu ránima ri Dios nu'on, y ri etz'ucuy tak tzij, nis-ta jun chique rije' ri xque'oc-apu chiri'. Xaxe ri c'o quibi' tz'iban chupan ri vuj ri richin c'aslen,* ri ruvuj ri Alaj Oveja.
* 21:1 Is. 65:17; 66:22. * 21:2 Gá. 4:26. * 21:3 Lv. 26:11; Ez. 43:7. * 21:4 Is. 25:8. * 21:4 Is. 35:10. * 21:5 Ap. 4:2, 9. * 21:5 Is. 43:19. * 21:6 Is. 12:3. * 21:7 Ro. 8:17. * 21:7 Zac. 8:8. * 21:8 Ap. 19:20. * 21:9 Ap. 17:1. * 21:10 Ap. 17:3. * 21:11 Ez. 43:2, 4. * 21:11 Ez. 43:2, 4. * 21:13 Ez. 48:31-34. * 21:14 1 Co. 3:10, 11; Ef. 2:20. * 21:14 Mt. 10:2-4; 16:18; Ef. 3:5; 4:11; Jud. 17; Ap. 18:20. * 21:15 Is. 28:17; Ez. 40:3; Zac. 2:1; Ap. 11:1, 2. * 21:15 Ez. 42:15, 20. * 21:19 Is. 54:11, 12. * 21:21 Ap. 22:2. * 21:22 1 Co. 15:28. * 21:24 Is. 60:3. * 21:25 Is. 60:11. * 21:27 Is. 35:8; 52:1; Ap. 22:14, 15. * 21:27 Jl. 3:17. * 21:27 Sal. 69:28; Dn. 12:1; Fil. 4:3; Ap. 3:5; 13:8.