12
Xe riq'uin ri Jesús tikaya-vi-apu kavech
1 Roma c'a ri', riq'uin chi quiyo'on-pe quivech chikij jani na eq'uiy ri xcuke-e quic'u'x riq'uin ri Dios, ja jun roj tikaya' can ronojel ri c'o ralal chikij y ri mac ri nkururari'j,* y xe jun tikabana' che ri kánima richin nekaq'uisa' ri bey ri c'a c'o na chikavech.* 2 Xaxe riq'uin ri Jesús tikaya-vi-apu kavech,* roma ja rija' xjako bey y ja rija' xtetz'akatisan chi cukul kac'u'x riq'uin ri Dios. Rija' riq'uin reteman chi más na jabel xtequicot tok k'axnak chic chupan ri nimalaj k'axomal chuvech cruz,* romari' man xupokonaj ta xuk'asaj jun camic niq'uixbisan, y c'ajari' xtz'uye-apu* pa rutz'uyubal pa ru-derecha ri nimalaj rutz'uyubal ri Dios.
3 Roma c'a ri', tiya' na pe pa cuenta utz-utz ri Jesús ri xucoch' jani na chi k'axomal* pa quik'a' ri aj-mac tak vinak, richin quiri' man tiyamayo-ka ri ivánima ni man quixcos* chupan ri bey ri c'a c'o na chivech. 4 Kitzij na vi chi rix itijon ik'ij chirij ruchuk'a' ri mac, pero man ik'asan ta jun k'axomal ri can ta rix ruc'uan pa camic riq'uin ri itijon ik'ij. 5 Xa imestan ri nu'ij ri Dios ri achel jun tata'aj ri quire' nu'ij richin yixrupaxa'aj riq'uin ri ruch'abel:
Rat valc'ua'l, man itzel tana' tok yin ri Avajaf ninchojmirisaj* ri ac'aslen,
Ni man tiyamayo-ka ri avánima tok nin-ij chave ri man utz ta ri yatajin riq'uin.
6 Roma ri yerojo' ri Ajaf, nuchojmirisaj quic'aslen,*
Y conojel ri nuc'ul quivech richin ye'oc ralc'ua'l, yeruchojmirisaj riq'uin xic'a'y.
Quiri' nu'ij ri tz'iban can.
7 Romari', ticoch'o' c'a tok yixchojmirises, roma ri Dios ja najin iviq'uin achel nu'on jun tata'aj* quiq'uin ri ralc'ua'l. Y nis-ta jun ac'ual ri man ta nichojmirises ruc'aslen roma ri rutata'.* 8 Roma si ri Dios man nuchojmirisaj ta ri ic'aslen* achel nu'on quiq'uin conojel ri ralc'ua'l, nek'alajin-pe chi mana-ta rix ralc'ua'l, xa rix achel ac'ola' ri man k'alaj ta (achique, acu'x) quitata'. 9 Tuka pan ivi' tok xojq'uiy-pe, ri kate-katata' xquichojmirisaj-pe ri kac'aslen, y utz xekatz'et. Y romari', más nic'atzin nikaya-ki' chuxe' rutzij ri Katata' Dios, ri niyo'on ruc'aslen ri kánima,* y xtic'uje' kiq'uin ri c'aslen ri richin jumul. 10 Kitzij na vi chi ri aj-roch'ulef tak kate-katata' chupan ri juba' tiempo xojc'uje' quiq'uin, xquichojmirisaj-pe ri kac'aslen achel xcajo' xqui'en. Jac'a ri Katata' Dios can richin chi c'o utz nuq'uen-pe chike tok nkuruchojmirisaj, richin quiri' nkujoc achel rija' ri can lok'olaj* vi. 11 Can kitzij na vi chi tok jun vinak nichojmirises ruc'aslen* man nu'on yan ta che ri ránima chi niquicot. Pa ruq'uexel ri', xa bis nuya' che. Pero ri c'o niquetemaj can chupan, tok nik'ax ri tiempo, nuq'uen-pe uxlanen pa cánima, y nu'on chi más choj* niqui'en che ri quic'aslen.
Ri niquiya' can quij chuvech ri ru-favor ri Dios
12 Roma c'a ri', man caca' ic'u'x ti'en-ka, xa tiya' ruchuk'a' ri ik'a' ecosnak, y quiri' mismo tibana' che ri ivakan roma xa achel ecaminak.* 13 Tichojmirisaj rubey ri ivakan chupan ri ic'aslen* riq'uin ri Dios, richin quiri', ri yejetz'ma'y yebin, man quejalc'atitaj can chupan ri quic'aslen riq'uin ri Dios, xa niquichojmij ri cakan chupan ri rubey. 14 Titija' ik'ij chi nic'uje' uxlanen chi'icojol quiq'uin conojel* y chi ch'ajch'oj ic'aslen, roma nis-ta jun xtitiquer xtutz'et ruvech ri Ajaf* si man ta ch'ajch'oj ruc'aslen. 15 Tito-ivi' chivech, man xa tibanataj chi c'o jun man nuc'ul ta ri favor ri rusujun can ri Dios. Man ta nibanataj chi niq'uiy-pe jun c'ayilaj no'oj* chi'icojol ri nik'ato chuvech ri uxlanen chi'icojol, y xa rix q'uiy yixretzelaj. 16 Man ta c'o jun chi'icojol ri nucusaj ri ru-cuerpo richin nic'uje' xa achok riq'uin na, ni man ta c'o jun ri xa man jun rakale'n nu'on che ri can lok'olaj vi chuvech ri Dios, achel xu'on ri Esaú ojer can, tok xa pa ruq'uexel jun va'in* xuc'ayij ri can richin vi nak rija' roma (nimala'tz, nimalaxel). 17 Roma rix iveteman chi tok xk'ax ri tiempo, ri Esaú xrojo' chi can ta xbix can pa ruvi' chi ja rija' ri nic'ulu can ri rusujun ri Dios che ri rutata', pero man xc'ul ta ruvech ri rutzij, roma manak chic che'el xtzolis tzij, masque ri Esaú riq'uin ok'ej* xucanoj chi xyo'ox che ri rusujun ri Dios.
18 Quiri' nin-ij chive, roma rix más c'o ruk'ij ri lugar ri rix jelenak-vi-apu que chuvech ri xec'uje-vi-apu ri israelitas ojer. Roma rije' xec'uje-apu chuvech ri juyu' Sinaí ri xa c'o che'el nijel-apu quik'a' chirij, ri nijino pa k'ak', ri k'eku'n ruvi', ri jani na roch' chi k'eku'n rubanon, y (nijumin, nirumin) cak'ik' pa ruvi'.* 19 Chiri' xac'axex chi nik'ajan-pe trompeta y chi nich'o-pe jun kulaj ri xbano chique ri xe'ac'axan chi riq'uin quemelal xquic'utuj chi man chic tich'o-pe más chique.* 20 Quiri' xquic'utuj roma man niquicoch' ta ri xtak-pe rubixic chique ri quire' nu'ij: Si c'o jun xtuya-apu ruk'a-rakan chirij ri juyu', chi vinak chi chicop, nicamises* che abaj o che (ch'ab, ch'a'). Quiri' ri xquic'axaj. 21 Y jani na jun (ximbiri'il, ximbiri'y) nuya' ri xtz'etetaj chiri', romari' ri Moisés quire' xu'ij: Nuxi'in-vi'* y yibarbot, xcha'. 22 Jac'a rix riq'uin ri jun chic juyu' rubinan Sion* ri richin ri c'aslic Dios rix jelenak-vi-apu, ri tinamit Jerusalem,* ri richin chicaj. Rix jelenak-apu quiq'uin chi miles ángeles, 23 ri quimolon-vi-qui' ri na'ey tak ralc'ua'l ri Dios ri tz'iban quibi' chicaj.* Rix jelenak-apu riq'uin ri Dios ri xtinic'on ronojel ch'utik-nima'k, y rix jelenak-apu riq'uin cánima ri xquic'uaj jun chojmilaj* c'aslen ri tz'akat chic banon chique roma ri Dios. 24 Rix jelenak-apu riq'uin ri Jesús ri pa'el chuvech ri c'ac'ac' ruvujil c'aslen, y chuvech ri ruquiq'uel* ri xquirex chirij ri ivánima richin ch'ajch'oj ni'an che. Ri quic' ri' más c'o rakale'n que chuvech ri ruquiq'uel ri Abel.*
25 Roma c'a ri', rix tibana' cuenta ivi', man tiya' can ivij chuvech ri nich'o-pe chive. Roma, si ri israelitas ojer man xquicol ta qui' chuvech ri castigo* ri xpe roma xquiya' can quij chuvech ri nipaxa'an quichin vave' choch'ulef, más na quiri' roj vacami, man xtikacol ta ki' chuvech ri castigo ri xtuya' ri nipaxa'an-pe kichin chicaj, si nikaya' can kij chuvech. 26 Tok xac'axex ruch'abel ri Jun ri xch'o-pe pa ruvi' ri juyu' Sinaí, ronojel ri roch'ulef xsilon.* Jac'a ri vacami quire' ru'in ri Dios: Can c'a xtinsiloj na jun bey, pero man xe ta chic ri roch'ulef, xa quiri' mismo ri caj,* xcha'. 27 Y tok xu'ij: Can c'a xtinsiloj na, xcha', re' nu'ij tzij chi ronojel ri xa c'o che'el nisilos xque'eleses-e* roma xa ebanon, richin quiri' xe chic ri manak che'el yesilos xquec'uje'. 28 Y roma roj banon chike chi c'o kak'a' chi junan nika'an gobernar riq'uin ri Dios, y ri' manak che'el nisilos,* romari' kumatioxin, y roma ri matioxinic ri' tikabana' ri nika chuvech* ri Dios pa rusamaj, tikaya' ruk'ij y tikaxi'ij-ki' chuvech. 29 Roma ri ka-Dios achel jun k'ak' ri nuporoj* ronojel.
* 12:1 Ef. 4:22. * 12:1 1 Co. 9:24. * 12:2 Zac. 12:10; 2 Co. 3:18. * 12:2 Fil. 2:8; 1 P. 1:11. * 12:2 Sal. 110:1; Lc. 24:26; He. 1:3; 8:1. * 12:3 Jn. 15:20. * 12:3 Gá. 6:9. * 12:5 Job 5:17. * 12:6 Sal. 94:12; Stg. 1:12. * 12:7 Dt. 8:5. * 12:7 2 S. 7:14. * 12:8 1 P. 5:9. * 12:9 Nm. 16:22; 27:16. * 12:10 Lv. 19:2; 1 P. 1:16. * 12:11 1 P. 1:6. * 12:11 Is. 32:17. * 12:12 Is. 35:3. * 12:13 Pr. 4:26. * 12:14 Ro. 14:19. * 12:14 Mt. 5:8; 1 Jn. 3:2. * 12:15 Dt. 29:18. * 12:16 Gn. 25:32-34. * 12:17 Gn. 27:34. * 12:18 Ex. 19:16; 20:18; Dt. 4:11; 5:22-23. * 12:19 Ex. 20:19; Dt. 5:25; 18:16. * 12:20 Ex. 19:12. * 12:21 Dt. 9:19. * 12:22 Ap. 14:1. * 12:22 He. 11:10; Ap. 21:2. * 12:23 Lc. 10:20. * 12:23 Ap. 6:9. * 12:24 1 P. 1:2. * 12:24 He. 7:19; 8:6; 11:4. * 12:25 Nm. 16:1-50. * 12:26 Ex. 19:18. * 12:26 Hag. 2:6. * 12:27 Sal. 102:25-26; Is. 34:4; 65:17; Mt. 24:35. * 12:28 Dn. 2:44. * 12:28 He. 13:15, 21. * 12:29 Dt. 4:24; 9:3; Sal. 21:9.