25
Ri lajuj xtani'
1 Chupan ri tiempo tok xquipe chic yin ri xitak-pe richin xinalex chi'icojol, chupan ri aj-chicaj gobierno xtibanataj achel xbanataj quiq'uin lajuj xtani' ri xquic'uaj qui-candil chiquijununal richin necoyo'ej ri ala'* ri xtic'ule'.* 2 Vo'o' chique ri xtani' ri' niquinojij utz ri achique niqui'en.* Jac'a ri vo'o' chic, man juba' niquinojij ri achique niqui'en. 3 Ri vo'o' xtani' ri man juba' niquinojij ri achique niqui'en,* tok xebe richin necoyo'ej ri ala' ri xtic'ule', xquic'uaj-e qui-candil pero man xquic'uaj ta yacabel aceite. 4 Jac'a ri vo'o' chic xtani' ri niquinojij utz ri achique niqui'en, xquic'uaj qui-candil y ch'aka' chic yacabel nojnak-e riq'uin aceite. Xebe c'a richin necoyo'ej ri ala' ri xtic'ule'. 5 Jac'a ri ala' ri nic'ule' xa man jun nuka, romari' ri lajuj xtani' xa xpe quivaran. Na'ey xe (yevixcu'r, ye'uxcurulan), y c'ajari' xever-ka* jumul. 6 Pero pa nic'aj ak'a' chiri', jari' tok xc'axataj jun kulaj ri riq'uin ruchuk'a'* nu'ij: ¡Ja petenak ri ala' ri xtic'ule'.* Tibana' ibanic y quixel-pe chuc'ulic! 7 Jac'ari' junanin xecataj conojel ri xtani' ri coyo'en ri ala' ri xtic'ule', y xquibanala' rubanic ri qui-candil.* 8 Ri vo'o' xtani' ri man juba' niquinojij ri achique niqui'en, xqui'ij chique ri vo'o' chic: Tiya' juba' ivaceite chike, roma ri ka-candil roj xa ye'echup, roma xa man q'uiy ta chic aceite c'o chupan, xecha'. 9 Jac'a ri vo'o' xtani' ri yenojin utz, xqui'ij chique: Richin chi roj man neq'uis ri kaceite, y nis-ta rix man neq'uis ri ivaceite, más utz quixbin quiq'uin ri yec'ayin aceite, y te'ilok'o' ivichin chique, xecha'. 10 C'a ja ebenak ri vo'o' xtani' chulok'ic ri aceite, jari' tok xuka ri ala' ri xtic'ule'. Ri vo'o' chic xtani' ri yenojin utz, junan xe'oc-apu riq'uin ri ala' ri achique lugar ni'an-vi ri c'ulubic. Y xtz'apitaj c'a ri puerta.* 11 Jari' tok xetzolij-pe ri vo'o' chic xtani' ri ebenak chulok'ic aceite, xech'o c'a apu chuchi' ri puerta y quire' xqui'ij-apu: ¡Rat aj-c'ulubel, tabana' favor, tajaka' ri puerta chikavech!* xecha-apu. 12 Jac'a rija' quire' xu'ij-pe chique: Kitzij nin-ij chive chi yin man veteman ta ivech,* xcha-pe. 13 Roma c'a ri', yin, xcha' ri Jesús, nin-ij chive chi quinivoyo'ej-apu,* roma man iveteman ta achique k'ij, achique hora tok xquipe chic jun bey yin ri xitak-pe richin xinalex chi'icojol.
Jun ejemplo chiquij oxi' samajela' ri xjach can méra pa quik'a' roma ri cajaf
14 Quiri' nin-ij chive roma chupan ri aj-chicaj gobierno nibanataj achel xu'on jun cajaf samajela' na'ey chi xbe naj.* Xeroyoj ri rusamajela' y xuya' can* ri rubeyomal pa quik'a' richin niquisamajij. 15 Pa ruk'a' jun xuya' can vo'o' ruvech méra ri ni'ix talento chique, pa ruk'a' jun chic xuya' can ca'i', y pa ruk'a' jun chic xuya' can jun, achel xutz'et rija' chi yetiquer niquisamajij* chiquijununal. C'ajari' xbe naj. 16 Ri samajinel ri yo'on can vo'o' talento* pa ruk'a' richin tusamajij, can xu'on-vi ri bin can che, y xuch'ec* chic vo'o' chirij. 17 Quiri' mismo ri jun chic samajinel ri yo'on can ca'i' talento pa ruk'a', xuch'ec chic ca'i' chirij. 18 Jac'a ri rox samajinel ri xe oc jun talento yo'on pa ruk'a', xa xuc'ot jun jul pan ulef y chiri' xumuk-vi* ri ruméra ri rajaf. 19 Tok k'axnak chic q'uiy tiempo, c'ajari' xtzolij-pe cajaf ri samajela' y xuc'utuj chique chiquijununal ri achique quibanon riq'uin ri méra* ri ruyo'on can pa quik'a'. 20 Tok (xapon, xebos) ri samajinel ri yo'on can vo'o' talento pa ruk'a', rija' ruc'uan chic apu vo'o' talento más, y quire' xu'ij-apu: Vajaf, jare' ri vo'o' talento ri ayo'on can pa nuk'a', pero yin xinch'ec chic vo'o' más pa ruvi', xcha'. 21 Ri rajaf xu'ij che ri samajinel: Utz ri xa'an. Rat jun utzulaj samajinel ri can na'an ri ni'ix chave.* Riq'uin ri utz rucusasic xa'an ri juba' xinya' can pan ak'a', vacami yatinya' pa ruvi'* más q'uiy. Catampe,* caquicot junan viq'uin yin ri Avajaf,* xcha' che. 22 Tok (xapon, xebos) ri samajinel ri yo'on can ca'i' talento pa ruk'a', rija' quire' xu'ij-apu: Vajaf, jare' ri ca'i' talento ri ayo'on can pa nuk'a', pero yin xinch'ec chic ca'i' más pa ruvi', xcha'. 23 Ri rajaf xu'ij che: Utz ri xa'an. Rat jun utzulaj samajinel ri can na'an ri ni'ix chave. Riq'uin ri utz rucusasic xa'an ri juba' xinya' can pan ak'a', vacami yatinya' pa ruvi' más q'uiy. Catampe,* caquicot junan viq'uin yin ri Avajaf, xcha' che. 24 Jac'a tok (xapon, xebos) ri samajinel ri yo'on can jun talento pa ruk'a', quire' xu'ij-apu: Vajaf, yin veteman chi rat, rat jun vinak ri man napokonaj ta quivech ri asamajela', y can najo' nac'ol ruvech tico'n ri xa mana-ta rat xasamajin, y najo' yach'acon chirij ri mana-ta rat rat tiquiyon-ka. 25 Romari' yin xinxi'ij-vi' chi xinsamajij ri talento ri ayo'on can pa nuk'a'. Xa xinc'ot jun jul pan ulef y chiri' xinmuk-vi. Vacami c'a, jare' ri ayo'on can pa nuk'a', xcha'. 26 Jac'a ri rajaf xu'ij che: Rat xa rat jun itzel samajinel, y xe k'oral avoma. Rat na'ij chi yin man ninpokonaj ta quivech ri nusamajela', y can ninjo' ninc'ol ruvech tico'n ri xa mana-ta yin xisamajin, y ninjo' yich'acon chirij ri mana-ta yin yin tiquiyon-ka. 27 Si rat quiri' na'ij, ¿achique roma man xaya' ta ri numéra pa banco? Richin quiri' ri xinuka vacami, ja ta xinc'ul ri numéra, y ri ajani ruch'acon-pe. 28 Vacami c'a, tic'ama' can ri talento che, y tiya' che ri nusamajinel ri c'o lajuj riq'uin. 29 Roma xa achique na ri utz rusamajisic nu'on che ri yo'on can pa ruk'a', xtuc'ul más, richin más q'uiy xtu'on-ka riq'uin. Jac'a ri man nusamajij ta ri juba' yo'on can pa ruk'a',* hasta ri juba' c'o riq'uin neleses che. 30 Y ri samajinel ri man jun utz nunojij, chupan ri más roch' che ri k'eku'n te'ic'aka-vi can. Chiri' c'a xtoc-vi ok'ej y jach'ach'en eyaj.*
Ri rujachic quivech ri vinak richin ronojel ri roch'ulef
31 Tok xtipe chic jun bey* ri Jun ri xtak-pe richin xalex chiquicojol ri vinak, xtipe riq'uin nimalaj ruk'ij, y conojel ri lok'olaj tak ángeles* xquepe riq'uin. Rija' xtitz'uye' c'a pa rutz'uyubal* ri c'o nimalaj ruk'ij. 32 Xquemol c'a apu conojel vinak chuvech, y rija' xtujach quivech, achel nu'on jun yuk'unel. Juc'an yeruya-vi* ri ovejas, y juc'an chic yeruya-vi ri cabras.* 33 Ri ovejas xqueruya' pa ru-derecha, jac'a ri cabras* xqueruya' pa ru-izquierda. 34 Y ri Rey xtu'ij c'a chique ri ec'o pa ru-derecha: Vacami c'a, rix ri yo'on ri ru-favor ri Nata' Dios chive, quixampe, tibana' ivichin che ri achique lugar nu'on-vi gobernar* rija', ri can ivichin vi rix rubanon rubanic* xe tok x-an ri roch'ulef. 35 Roma tok yin xivayijan,* rix xinitzuk. Tok yin xinna' chakij-chi', xiya' nuya'.* Masque naj yin petenak-vi, xic'ul nuvech pan ivacho.* 36 Tok xq'uis-ka nutziak, xiya' nutziak. Tok yin xiyavej, xinichajij. Tok xitz'ape' pa cárcel,* xine'itz'eta' richin xiya' ruchuk'a' ri vánima, xticha' ri Rey. 37 Jac'a ri xquic'uaj jun chojmilaj c'aslen, tok xtiquic'axaj quiri', xtiqui'ij: Ajaf, ¿achique c'a k'ij ri' tok rat xavayijan y xatkatzuk, o xkaya' aya' roma xana' chakij-chi'? 38 ¿Y achique c'a k'ij ri' tok rat petenak naj y xkac'ul avech pa kacho, o manak chic atziak y roj xkaya' atziak? 39 ¿Y achique c'a k'ij ri' tok rat xayavej y xatkachajij, o xekaya' ruchuk'a' ri avánima pa cárcel? xquecha' rije'. 40 Y ri Rey xtu'ij chique: Yin kitzij nin-ij chive, chi riq'uin xito'* jun chique ri más manak oc ruk'ij chiquicojol conojel ri yin quiniman, junan nu'ij chi chuve yin xi'en-vi* ri favor, xticha' ri Rey. 41 Jac'a chique ri ec'o pa ru-izquierda, ri Rey xtu'ij: Rix, ri can richin vi chi nika castigo pan ivi', quixel-e chinuvech.* Vacami xquixbe chupan ri k'ak'* ri man jun bey xtichup, ri can richin vi ri itzel y ri ru-ángeles* banon. 42 Roma tok yin xivayijan, man xinitzuk ta; tok xinna' chakij-chi', man juba' nuya' xisipaj. 43 Tok naj yin petenak-vi, man xic'ul ta nuvech pan ivacho. Tok xq'uis-ka nutziak, man xiya' ta jun chic nutziak. Tok xiyavej, man xine'itz'eta' ta. Tok xic'uje' pa cárcel, man xe'iya' ta ruchuk'a' ri vánima. Quiri' xtu'ij ri Rey chique. 44 Jac'ari' tok rije' quire' xtiqui'ij che: Ajaf, roj man jun bey xatkatz'et chi yavayijan, o chi c'o achakij-chi', o chi naj rat petenak-vi richin nic'atzin avacho, o can ta xq'uis-ka atziak jumul, o xayavej, o can ta ratc'o pa cárcel. Roj man jun bey xatkatz'et chi quiri' xak'asaj, y romari' man jun favor xka'an chave, xquecha'. 45 Jac'ari' tok ri Rey xtu'ij chique: Yin kitzij nin-ij chive chi roma man jun favor xi'en che jun chique ri más manak oc quik'ij chiquicojol ri yin quiniman re', junan nu'ij chi chuve yin* man jun favor xi'en, xticha' chique. 46 Ri man jun favor xqui'en re', can xquebe-vi chupan ri castigo* ri richin jumul. Jac'a ri xquic'uaj jun chojmilaj c'aslen chuvech ri Dios, xtiquil ri c'aslen* ri richin jumul. Quiri' xu'ij ri Jesús.
* 25:1 Jn. 3:29. * 25:1 Ap. 19:7; 21:2, 9. * 25:2 Mt. 7:24. * 25:3 Mt. 7:26. * 25:5 1 Ts. 5:6. * 25:6 1 Ts. 4:16. * 25:6 2 Ts. 1:10. * 25:7 Lc. 12:35. * 25:10 Lc. 13:25. * 25:11 Mt. 7:21. * 25:12 Sal. 5:5. * 25:13 Mt. 24:36-42. * 25:14 Mt. 21:33; Mr. 13:34. * 25:14 Lc. 19:12-27. * 25:15 Ro. 12:6-8; 1 Co. 12:7; Ef. 4:11. * 25:16 1 P. 4:10. * 25:16 Pr. 3:14. * 25:18 Pr. 26:15. * 25:19 2 Co. 5:10. * 25:21 2 Ti. 4:7, 8. * 25:21 Mt. 24:47; Lc. 12:44. * 25:21 Mt. 25:34; He. 12:2. * 25:21 Ap. 3:21; 21:7. * 25:23 Sal. 16:11; Sof. 3:17. * 25:29 Lc. 8:18. * 25:30 Mt. 8:12. * 25:31 Hch. 1:11. * 25:31 Zac. 14:5. * 25:31 Sal. 96:13; Ro. 14:10; 2 Co. 5:10. * 25:32 Mt. 13:49. * 25:32 Ez. 20:38. * 25:33 Zac. 10:3. * 25:34 Mt. 3:2. * 25:34 Ro. 8:17; 1 Co. 2:9. * 25:35 Ez. 18:7; Stg. 2:15, 16. * 25:35 Is. 58:7; He. 13:2. * 25:35 2 Ti. 1:16; 3 Jn. 5. * 25:36 2 Ti. 1:16. * 25:40 Pr. 19:17; He. 6:10. * 25:40 Pr. 14:31. * 25:41 Sal. 6:8. * 25:41 Mt. 13:40. * 25:41 2 P. 2:4; Jud. 6. * 25:45 Pr. 14:31; 17:5; Hch. 9:5. * 25:46 Ap. 20:10, 15. * 25:46 Dn. 12:2; Jn. 5:29; Ro. 2:7.