10
1 Ri ley ri xuya' ri Dios che ri Moisés xaxe yan jun retal ronojel ri favores ri rusujun can ri Dios ojer, y mana-ta ri kitzij favor ri xuq'uen-pe ri Jesucristo. Romari' ri quiquiq'uel chicop y ri ch'aka' chic sipanic ri yesuj chuvech ri Dios juna-juna', man jun bey nu'on ch'ajch'oj jumul chique ri yejel-apu riq'uin ri Dios. 2 Xa ta nu'on ch'ajch'oj jumul chique, man ta chic nequisuju' can. Roma xa ta ri yesuju ri chicop chuvech ri Dios ech'ajch'oj chic jumul, can ta kitzij nuna' cánima chi ech'ajch'oj chic chuvech ri mac ri quibanalo'n. 3 Pero riq'uin ri juna-juna'* yequisuj chicop chuvech ri Dios, xa c'uxle'el pa cánima chi ri mac c'a quiri' na quekan,* 4 roma ri quiquiq'uel ri achij tak váquix y ri achij tak cabras,* man jun bey nitiquer yerelesaj mac.
5 Romari', tok ri Jesucristo ja ntoc-pe vave' choch'ulef, quire' xu'ij che ri Dios:
Rat man najo' ta chi yecamises chicop chavech y man najo' ta chi nisuj sipanic chavech,
Romari' xa'an-pe jun nu-cuerpo richin chi jari' xtinsuj chavech.
6 Ri yeporox avaj y ri yecamises chicop chavech richin nrelesaj mac, man niquicot ta avánima riq'uin.
7 Romari' xin-ij: Rat nu-Dios, yin ja ri yinc'o richin nin-en ri narayij rat,
Achel nu'ij ri ach'abel ri tz'iban can pa nuvi' chupan ri boton vuj.*
Quiri' xu'ij ri Jesucristo.
8 Y achel ri xka'ij yan ka, chi ri Jesucristo quire' xu'ij che ri Dios: Ri yecamises chicop, ri yesuj ch'aka' chic sipanic, ri yeporox avaj y ri yecamises chicop chavech richin nrelesaj mac, man nika ta chavech y nis-ta niquicot ri avánima riq'uin ronojel ri yesuj chavech achel nu'ij chupan ri ley ri xyo'ox che ri Moisés. 9 Jac'ari' quire' chic xu'ij ri Jesucristo: Rat nu-Dios, yin ja ri yinc'o richin nin-en ri narayij. Quiri' xu'ij ri Jesucristo richin xrelesaj ri ni'an na'ey chi yecamises chicop chuvech ri Dios, y xa ja ri rucamic rija' ri xoc chi sipanic pa quiq'uexel. 10 Y roma c'a ri nurayij ri Dios, tok x-an ch'ajch'oj* che ri kánima roma ri Jesucristo, ri xe jun bey xc'atzin chi xusuj ri ru-cuerpo chi sipanic pa camic* chuvech ri Dios chutojic ri kamac.
11 Can kitzij na vi chi ronojel sacerdote israelita, k'ij-k'ij* epa'el niqui'en ri can samaj vi richin jun sacerdote, y q'uiy (mul, paj) ja mismo ruvech sipanic niquisuj chuvech ri Dios, y ri achique niquisuj, man jun bey nitiquer nrelesaj ri mac. 12 Jac'a ri Jesucristo tok rusujun-ri' chi sipanic jun bey pa camic chutojic jumul ri kamac, jari' xtz'uye-apu pa rutz'uyubal pa ru-derecha* ri Dios. 13 Y chila' c'o-vi, royo'en ri k'ij c'a ja tok xqueyo'ox pa ruk'a'* ri itzel yetz'eto richin. 14 Roma rija' xaxe jun bey xc'atzin chi xusuj-ri' chi sipanic pa camic chuvech ri Dios, y riq'uin ri', xu'on ch'ajch'oj jumul* che ri kánima chuvech ri Dios, roj ri nkujel-apu riq'uin richin nich'ajch'ojir más ri kac'aslen. 15 Y ri Lok'olaj Espíritu* nuya' rutzij chi can quiri' vi. Rija' na'ey quire' ruk'alajrisan:
16 Xterila' na jun k'ij, nicha' ri Ajaf,
Tok quire' jun c'ac'ac' ruvujil c'aslen xtin-en quiq'uin ri nutinamit:
Xtinya' ri nu-ley pa cánima,
Y xtintz'ibaj pa qui-mente.*
Quiri' nu'ij ri Ajaf.
17 Y pa ruvi' ri', rija' quire' chic xu'ij:
Ri quimac y ri k'ajon tak tzij quibanon, man jun bey chic xtinc'uxlaj.*
Quiri' ru'in ri Ajaf.
18 Y riq'uin ri ni'an perdonar ronojel ri kamac, man nic'atzin ta chic chi yecamises chicop roma ri mac.
19 Vacami c'a, roj ri junan kaniman ri Jesucristo iviq'uin, kujel-apu riq'uin ri Dios, roma c'o chic kak'a' richin nkujoc-apu* chupan ri Lugar Más Lok'olaj ri c'o-vi ri Dios, roma xsuj chiri' ri ruquiq'uel ri Jesucristo ri xbin koma. 20 Nu'ij tzij chi rija' riq'uin xsocotaj ri ru-cuerpo, xujak jun c'ac'ac' bey* richin c'aslen chikavech ri nuc'uan-apu kichin juc'an che ri pinilaj tziek ri tz'apiyon ri Lugar Más Lok'olaj. 21 Y jun chic roma nkujel-apu, ja roma c'o Jun Nimalaj Sacerdote pa kavi' roj ri roj rutinamit chic ri Dios. 22 Roma c'a ri', ronojel kánima kujel-apu riq'uin ri Dios, tz'akat ticuke-apu kac'u'x,* tuna' kánima chi roj ch'ajch'oj chic chuvech ri man utz ta kabanalo'n,* y can ta ch'ajon ri ka-cuerpo riq'uin ch'ajch'oj ya'. 23 Man ta nku'e quila', nku'e quila' pa ruvi' ri nika'ij chi koyo'en, xa cof ticuke-apu kac'u'x riq'uin, roma ri Dios can nuya-vi ri rusujun.* 24 Y tikanojij achique utz chi nika'an richin nikatola-ki' chikavech richin más niq'uiyer-pe kiq'uin chi nkujo'on pa tak kánima y chi nika'an favor chique ch'aka' chic. 25 Man tikaya' can chi nikamol-ki' pa rubi' ri Dios,* achel niqui'en jujun ri can quichin vi chi niquiya' can; xa tikapaxa'aj-ki' chikavech, y más quiri' nic'atzin chi nika'an riq'uin ri nikatz'et chi nijel-pe* ri k'ij chi nipe chic jun bey ri Ajaf.
Yepaxa'ex ri (chubanic, por onic) yebano mac
26 Quiri' nin-ij chive, roma roj ri kac'ulun chic ruchojmil ri kitzij, si (chubanic, por onic)* nikabanala' mac y nikaya' can kij jumul chuvech ri Jesucristo, man jun chic ri xtusuj-ri' pa camic pa kaq'uexel chuvech ri Dios roma ri mac.* 27 Ri yebano quiri', xaxe chic coyo'en jun ximbirilaj castigo, y jun k'ak' ri jani na niroko ri xtiq'uiso quik'ij ri itzel yetz'eto ri Dios. 28 Ri ley ri xuya' ri Dios che ri Moisés nu'ij chi xa achique na ri man nunimaj ta ri nu'ij ri ley ri', xa can xticamises na vi, si ec'o ca'i-oxi' yek'alajrisan chirij chi can kitzij na vi chi man nunimaj ta.* 29 Y si quiri', tinojij na pe' ajani chi castigo ri utz chi xtiyo'ox pa ruvi' ri man jun rakale'n nu'on che ri Ruc'ajol ri Dios, y man jun rakale'n nu'on che ri quic'* ri achok riq'uin xc'achoj-vi ri c'ac'ac' ruvujil c'aslen, ri quic' ri xbin richin xch'ajch'ojir ri ruc'aslen, y nuyok' ri Lok'olaj Espíritu* ri niyo'on favor. 30 Roma roj keteman ruvech ri Ajaf ri quire' ru'in: Xe yin c'o nuk'a' richin nin-en ruq'uexel,* y can xtinya' na vi rajil ronojel ri achique quibanon ri vinak. Y juc'an chic nu'ij: Ri Ajaf can xtunic'oj na vi rij quic'aslen ri erutinamit.* Quiri' ri tz'iban can. 31 Romari', ¡nimalaj (ximbiri'il, ximbiri'y) che ri xtika ruk'a' ri c'aslic Dios pa ruvi'!
32 Pero rix, man que'imestaj ri k'ij ek'axnak can tok banon chic sakil che ri ic'aslen chiri', xa xicoch' chi xik'asaj nimalaj tak k'axomal. 33 Ec'o chive kitzij na vi chi xixq'uixbises chiquivech vinak riq'uin k'axomal y riq'uin ri xbilo'x tzij chive, y ec'o chive xic'ut-ivi' chi xa jun ivánima quiq'uin ri xek'asan ri k'axomal ri'. 34 Roma ja jun ri eyo'on pa tak cárcel xipokonaj quivech, y tok ri vinak xquimajla-e chive ri achique ichajin, xa qui' ivánima* xiya-e. Roma iveteman chi chila' chicaj* c'o jun ibeyomal más utz ri man jun ntoc che. 35 Roma c'a ri', man tiya' can juc'an chi cukul ic'u'x riq'uin ri Dios, roma c'o jun nimalaj rajil-ruq'uexel xtuq'uen-pe chive. 36 Roma can nic'atzin na vi chi rix yixcoch'on,* richin quiri' tok ibanon chic apu ri nurayij ri Dios chive, can xtiyo'ox-vi chive ri favor ri sujun.*
37 Achel nu'ij chupan ruch'abel ri Dios ri tz'iban can:
Roma xa juba' chic nrojo' chi nipe ri Jun ri can xtipe na vi. Cha'anin xtuka y man layoj ta chic xtoyo'ex.
38 Y ri man jun mac rakalen chuvech ri Dios, xtril ri c'aslen ri richin jumul, roma cukul ruc'u'x chi ri nusuj ri Dios, can xtiyo'ox-vi che.*
Pero si nutzolij-ri' chirij, ri Dios man juba' xtiquicot ránima riq'uin.*
Quiri' nu'ij ri Dios.
39 Jac'a roj man rojc'o ta chiquicojol ri niquiya' can quij chuvech ri Dios chusatzic ri cánima c'a ja tok manak chic che'el yecolotaj. Roj ja chiquicojol ri cukul quic'u'x riq'uin ri Dios rojc'o-vi, chuchajixic ri kánima c'a ja tok nkucolotaj-e.
* 10:3 He. 9:7. * 10:3 Lv. 16:21. * 10:4 Mi. 6:6. * 10:7 Sal. 40:6-8. * 10:10 Zac. 13:1; Jn. 17:19; He. 13:12. * 10:10 Jn. 19:30. * 10:11 Nm. 28:3; He. 7:27. * 10:12 Col. 3:1; He. 1:3. * 10:13 Sal. 110:1; Hch. 2:35; 1 Co. 15:25; He. 1:13. * 10:14 He. 10:1, 10. * 10:15 2 P. 1:21. * 10:16 Jer. 31:33. * 10:17 Jer. 31:34. * 10:19 Ro. 5:2; He. 4:16. * 10:20 He. 9:8. * 10:22 Stg. 1:6. * 10:22 Ez. 36:25; 2 Co. 7:1. * 10:23 1 Co. 1:9. * 10:25 Hch. 2:42. * 10:25 Ro. 13:11; 2 P. 3:9. * 10:26 Nm. 15:30. * 10:26 2 P. 2:20. * 10:28 Dt. 17:2, 6. * 10:29 1 Co. 11:29. * 10:29 Mt. 12:31. * 10:30 Dt. 32:35; Sal. 94:1. * 10:30 Dt. 32:36; Sal. 50:4. * 10:34 Hch. 5:41. * 10:34 Mt. 5:12. * 10:36 Lc. 21:19. * 10:36 Col. 3:24. * 10:38 Ro. 1:17. * 10:38 Hab. 2:3, 4.