8
Ri c'aslen ri uc'uan roma ri Lok'olaj Espíritu
1 Vacami c'a, man jun castigo* xtika pa kavi' roj ri xa jun chic kabanon riq'uin ri Cristo Jesús, ri man roj uc'uan ta chic roma ri man utz ta ri nurayij ri ka-cuerpo, xa roj uc'uan roma ri Lok'olaj Espíritu.* 2 Roma ri c'ac'ac' c'aslen ri ruyo'on ri Lok'olaj Espíritu chike roj ri xa jun chic kabanon riq'uin ri Cristo Jesús, roj rucolon pa ruk'a' rutzij ri mac ri xa camic nuq'uen-pe chike.* 3 Ri ley ri xyo'ox che ri Moisés man xtiquer ta xojrucol,* roma manak ruchuk'a' chirij ri man utz ta ri nurayij ri ka-cuerpo. Pero ri man xtiquer ta xu'on ri ley, ja ri Dios xbano: xutak-pe ri Ruc'ajol vave' choch'ulef riq'uin jun cuerpo ri achel ka-cuerpo roj aj-mac, richin xcamises roma ri mac, y quiri', ja ri ru-cuerpo ri Ruc'ajol ri xtijo ri castigo ri utz ta chi xka ta pa kavi' roj ri kabanon mac riq'uin ri ka-cuerpo, 4 richin chi ri chojmilaj c'aslen ri nuc'utuj ri ley ri xyo'ox che ri Moisés, nitzakon pa kac'aslen roj ri man roj uc'uan ta chic roma ri nurayij ri ka-cuerpo, roma vacami xa ja yan chic ri Lok'olaj Espíritu ri uc'uayon kichin. 5 Roma ri e'uc'uan roma ri nurayij ri qui-cuerpo, can riq'uin ri' benak-vi ri cánima. Jac'a ri e'uc'uan roma ri Lok'olaj Espíritu,* can riq'uin ri nrojo' ri Lok'olaj Espíritu benak-vi ri cánima. 6 Roma ri benak cánima chunojixic ri nurayij ri qui-cuerpo, xa camic nuq'uen-pe chique.* Jac'a ri benak cánima chunojixic ri nrojo' ri Lok'olaj Espíritu, uxlanen pa cánima y c'aslen nuq'uen-pe chique.* 7 Ri benak cánima chunojixic ri nurayij ri qui-cuerpo, itzel niquitz'et ri Dios.* Roma man niquinimaj ta ri nu'ij ri ru-ley, y nis-ta yetiquer niquinimaj, 8 y ri e'uc'uan roma ri nurayij ri qui-cuerpo, man yetiquer ta niqui'en ri nika chuvech ri Dios.
9 Jac'a rix, si c'o ri Lok'olaj Espíritu richin ri Dios pa tak ivánima,* mana-ta chic ri nurayij ri i-cuerpo ri uc'uayon ivichin, xa ja ri Lok'olaj Espíritu. Y ri manak ri Lok'olaj Espíritu quiq'uin,* man erichin ta ri Jesucristo. 10 Pero si ri Jesucristo c'o pa tak ivánima,* masque can kitzij na vi chi roma ri mac ri i-cuerpo (nicom, niquen) e chuvech ri roch'ulef, pero ri ivánima c'o ruc'aslen richin jumul, roma manak chic mac ivakalen chuvech ri Dios. 11 Y si pan ivánima c'o ri ru-Espíritu ri Dios ri xc'ason-e ri Jesús chiquicojol ri anima'i', ri xc'ason-e ri Cristo Jesús xtuya' chic ruc'aslen* ri i-cuerpo ri xa can richin vi niq'uis, y ja ri Lok'olaj Espíritu ri c'o pan ivánima ri xtucusaj richin xtuya'.
12 Romari' rix ri junan kaniman ri Jesucristo iviq'uin, c'o jun kac'as, pero man richin ta chi yekabanala' ri man utz ta ri nurayij ri ka-cuerpo. 13 Roma si ja ri nurayij ri i-cuerpo ri uc'uayon ivichin, xa camic nuq'uen-pe chive. Pero si riq'uin ruchuk'a' ri Lok'olaj Espíritu nicamisaj ri man utz ta ri nurayij ri i-cuerpo, can xtic'uje' ic'aslen richin jumul.* 14 Roma conojel ri e'uc'uan roma ri Lok'olaj Espíritu richin ri Dios, jari' ri kitzij eralc'ua'l ri Dios.* 15 Quiri' nik'alajin roma ri Lok'olaj Espíritu ri yo'on chive, mana-ta jun espíritu ri rix ruximon richin chi nixi'ij chic pe ivi',* xa jun espíritu ri nu'on chive chi nina' pan ivánima chi rix yo'on chic ka pa rubi' ri Dios, y roma rija' tok Papá* nkucha' che ri Dios. 16 Roma ja mismo ri Lok'olaj Espíritu nibano chike chi nikana' pa kánima chi kitzij roj ralc'ua'l ri Dios. 17 Y roma roj ralc'ua'l ri Dios, xtuya' chike ri ruyacon-apu richin ntoc kichin,* y ri ruyacon ri Dios che ri Jesucristo, ja jun roj xkucochin-apu riq'uin. Roma si nikak'asaj k'axomal* achel ri Jesucristo, xtic'uje' kak'ij achel rija' can c'o ruk'ij.
18 Roma yin ninya' pa cuenta chi ri k'axomal ri nikak'asaj vave' choch'ulef, man juba' rakale'n tok nikajunumaj riq'uin ri nimalaj ruk'ij rija' ri xtik'alajin kiq'uin.* 19 Roma ronojel ri xu'ij ri Dios chi quec'uje', jani na ntel-e quivech chi coyo'en ri k'ij tok xtik'alajin (e'achique, ajecu'x) ri kitzij ralc'ua'l ri Dios. 20 Roma ronojel ri xu'ij ri Dios chi quec'uje', x-an chique chi c'o k'atayon quichin chupan ri nrojo' ri Dios chique. Mana-ta rije' xerayin chi quiri' x-an can chique, xa roma mismo ri Dios nrojo' chi nicoyo'ej ri k'ij petenak, 21 tok manak chic jun xtek'ato quichin chupan ri nrojo' ri Dios chique, xa xquecolotaj chuvech, richin chi junan quiq'uin ri eralc'ua'l ri Dios xtic'uje' quik'ij. 22 Roma ronojel ri xu'ij ri Dios chi quec'uje', c'a vacami junan yejilo y junan yek'axo achel ri k'axomal richin alanic. 23 (Chuka', ka) nkujilo roj ri c'o chic pa tak kánima ri Lok'olaj Espíritu,* ri na'ey sipanic ruyo'on ri Dios chike, retal chi c'a c'o na más xtuya' chike. Nijilo ri kánima chi koyo'en ri k'ij tok xtitz'akat chi kitzij roj ruyo'on chic ka pa rubi' ri Dios y chi ri ka-cuerpo lok'on chic richin elesan pa ruk'a' ri k'atayon richin chupan ri nrojo' ri Dios che. 24 Roma roj richin nikoyo'ej-apu* ri xtisipes chike tok xojcol, pero tok c'o chic kiq'uin ri koyo'en, manak chic roma c'a nikoyo'ej na, roma ri natz'et chic apu, ¿achique nic'atzin chi c'a navoyo'ej na? 25 Pero roma c'a nikoyo'ej na ri man jani tikatz'et, romari' man nik'ax ta kac'u'x chi c'a koyo'en na.
26 Ja jun ri Lok'olaj Espíritu nkuruto' tok ri kánima nuna' chi manak ruchuk'a'. Roma roj man keteman ta achique nic'atzin chi nikac'utuj che ri Dios, romari' ri Lok'olaj Espíritu can nijilo chikato'ic riq'uin ri ka-oración* chuvech ri Dios, riq'uin ch'abel ri manak rubixic choch'ulef. 27 Jac'a ri Dios ri ninic'on richin ri kánima,* k'alaj chuvech ri achique nunojij ri Lok'olaj Espíritu, roma ri ruquemelal ri Lok'olaj Espíritu koma roj ri roj ralc'ua'l ri Dios, can jari' mismo nurayij ri Dios pa kavi'.
Man jun nitiquer nkujelesan-e riq'uin ri Dios
28 Roj ri nikajo' ri Dios, keteman chi ronojel ri nibanataj pa kac'aslen, rija' nu'on che chi c'o utz nuq'uen-pe chike. Quiri' nu'on kiq'uin roj ri can runojin-vi-pe pa kavi' chi xojroyoj.* 29 Roma ri reteman chic pe quivech,* ri Dios can erucha'on* chic pe richin ye'oc achel ri Ruc'ajol,* richin chi ja ri Ruc'ajol ri achel (nimala'tz, nimalaxel) chique eq'uiy quichak'-quinimal qui'. 30 Y ri xerucha', xeroyoj,* y ri xeroyoj xu'on chique chi manak quimac nicakalej.* Y ri achok chique xu'on-vi chi manak quimac nicakalej, xu'on chique chi c'o na jun k'ij xtic'uje' quik'ij.
31 Ronojel re' nuc'ut chikavech chi ri Dios can c'o kiq'uin, y si rija' c'o kiq'uin, man jun nu'on si c'o nicataj-pe chikij. 32 Ri Dios hasta ri mismo Ruc'ajol man xupokonaj ta xuya-pe* richin (xcom, xquen) koma konojel. Y roma xuya-pe ri Ruc'ajol, ¿achel chi man xtuya' ta ronojel ruvech favores chike? 33 Y man jun nu'on si c'o xtisujun chikij ri roj rucha'on ri Dios,* roma ja mismo ri Dios banayon chi manak kamac kakalen. 34 (Chuka', ka) man jun xtitiquer xtic'utun chi tika castigo pa kavi', roma ja ri Jesucristo ri (xcom, xquen), ri xc'astaj-e, ri can c'o-apu pa ru-derecha ri Dios y ri c'o quemelal nuc'utuj-apu koma.* 35 Y man jun xtibano che ri Jesucristo chi man ta chic nkurojo'; achel ri k'axomal,* ri nik'axo kánima, ri ni'an pokon chike, ri vayijal, ri manak katziak, ri nkuc'uje' pa c'ayef,* o ri nkucamises che espada. 36 Achel nu'ij juc'an che ruch'abel ri Dios ri tz'iban can:
Roj roma roj avichin tok chi chak'a' chi pak'ij nakaj rojc'o-vi che ri camic,
Y ninojix pa kavi' chi roj achel ovejas ri can erichin vi yecamises.*
Quiri' nu'ij ri tz'iban can.
37 Pero xa achique na ri nikak'asaj pa kac'aslen, roj más kuchuk'a' nikil richin nkujel chuvech,* riq'uin ruto'ic ri nojo'on kichin. 38 Quiri' nin-ij chive roma cukul nuc'u'x chi nis-ta jun achique xtitiquer xtu'on che ri Dios chi man ta chic nkurojo'. Ri camic man nitiquer ta. Ri nikak'asaj pa kac'aslen man nitiquer ta. Ri ángeles man yetiquer ta, nis-ta ri c'o nima'k tak quik'ij pa cak'ik'. Ri espíritu c'o uchuk'a' pa quik'a' man yetiquer ta, ni man jun ri c'o vacami, y nis-ta ri xtipe chikavech apu xtitiquer. 39 Ri c'o chicaj man nitiquer ta. Ri c'o pan ulef man nitiquer ta, y nis-ta jun chique ri eruq'uiytisan can ri Dios xtitiquer* xtu'on chi man ta chic nkurojo', roma xa jun kabanon riq'uin ri Cristo Jesús ri Kajaf.*
* 8:1 Ro. 8:34. * 8:1 Gá. 5:16. * 8:2 Jn. 8:32; Gá. 5:1. * 8:3 He. 7:18; Hch. 13:39. * 8:5 Gá. 5:22, 23. * 8:6 Ro. 6:21. * 8:6 Ro. 8:13. * 8:7 Stg. 4:4. * 8:9 1 Co. 3:16; 6:19. * 8:9 Jn. 14:17. * 8:10 Gá. 2:20; Ef. 3:17; Jn. 17:23. * 8:11 Jn. 5:21. * 8:13 Gá. 6:8. * 8:14 Mt. 5:9; Jn. 1:12; 2 Co. 6:18. * 8:15 2 Ti. 1:7; 1 Jn. 4:18. * 8:15 Gá. 4:6. * 8:17 Gá. 4:7; Tit. 3:7. * 8:17 Hch. 14:22; 2 Co. 1:5, 7; Fil. 3:10. * 8:18 2 Co. 4:17. * 8:23 2 Co. 5:5; Ef. 1:13. * 8:24 2 Co. 4:18; He. 11:1. * 8:26 Ef. 6:18. * 8:27 Sal. 139:1, 2; Lc. 16:15; 1 Ts. 2:4. * 8:28 1 Co. 1:9; Ef. 1:11; 2 Ts. 2:14. * 8:29 Jer. 1:5; 1 P. 1:20; 2 Ti. 1:9. * 8:29 Ef. 1:5. * 8:29 1 Co. 15:49; Col. 3:10; 1 Jn. 3:2. * 8:30 1 Co. 1:9; Ef. 4:4; 1 P. 2:9, 21. * 8:30 1 Co. 6:11. * 8:32 Jn. 3:16; Ro. 5:8. * 8:33 Is. 50:8. * 8:34 Is. 53:12; He. 7:25; 1 Jn. 2:1. * 8:35 2 Co. 4:8. * 8:35 1 Co. 4:11, 12. * 8:36 Sal. 44:22. * 8:37 Jn. 16:33; 1 Co. 15:57; 1 Jn. 5:4. * 8:39 Jn. 10:28. * 8:39 Col. 3:3.