14
Ja ri Jesús ri bey ri yaruc'uaj riq'uin ri Dios
1 Xch'o c'a ri Jesús y xu'ij: Man c'a tisatz ivánima. Rix cukul ic'u'x riq'uin ri Dios, quiri' mismo tibana' viq'uin yin. 2 Chiracho ri Nata', q'uiy lugar* richin yixc'uje-vi. Si man ta kitzij chi quiri', yin xin-ij yan ta chive. Vacami c'a, yi'e richin nenbana' rubanic jun i-lugar rix. 3 Si yi'e richin nenbana' rubanic jun i-lugar, yipe chic jun bey,* y yixinc'uaj viq'uin; richin quiri' ri lugar yinec'uje-vi yin, chiri' mismo yixec'uje-vi rix.* 4 Rix iveteman ri lugar ri yi'e-vi yin, y quiri' mismo ri bey xa iveteman, xcha' chique ri ru-discípulos. 5 Quire' c'a xu'ij-apu ri Tomás che ri Jesús: Ajaf, roj man keteman ta achique lugar yabe-vi. ¿Achel c'a niketemaj ri bey? 6 Jac'ari' xu'ij ri Jesús: Ja yin ri bey, ja yin ri kitzij,* ja yin ri c'aslen,* y xaxe voma yin (napon, nebos)* jun riq'uin ri Nata'. 7 Xa ta rix ijelesan-pe utz-utz ivánima viq'uin yin, quiri' ta mismo ibanon riq'uin ri Nata'.* Pero vacami iveteman chic runo'oj y itz'eton chic ruvech voma yin, xcha' chique.
8 Xch'o c'a apu ri Felipe che ri Jesús y xu'ij: Ajaf, tac'utu' ri Atata' chikavech, y riq'uin ri' xticuker kac'u'x, xcha'. 9 Ri Jesús xu'ij che: Felipe, ¿man jani tavetemaj nuno'oj yin, tok q'uiy yan tiempo quic'uje' iviq'uin? Ri reteman nuno'oj yin, ja jun runo'oj ri Nata' reteman.* ¿Achique roma rat na'ij chi najo' ninc'ut ri Nata' chivech? 10 ¿Man nanimaj ta rat chi yin xa jun nubanon riq'uin ri Nata', y ri Nata' xa jun rubanon viq'uin yin? Ri ch'abel ri xink'alajrisaj chivech, man nuyon ta yin xinojin-pe, ja ri Nata' ri xa jun kabanon riq'uin,* jari' ri nisamaj pa vánima chi nin-en ri samaj re'. 11 Rix quininimaj riq'uin ri nin-ij chive, chi xa jun nubanon riq'uin ri Nata' y rija' xa jun rubanon viq'uin yin. Si man ninimaj ta ri', quininimaj c'a roma ri milagros ri enubanon chivech.*
12 Kitzij-kitzij nin-ij chive: Ri xtuya' ránima viq'uin, ri samaj ri xen-en yin xquerubanala' rija'; y c'o más chovon chuvech re' xquerubanala'. Roma yin yi'e riq'uin ri Nata'. 13 Ronojel c'a ri xtic'utuj che ri Nata' pa nubi' yin, can xtinya-vi-pe chive, richin quiri' nik'alajin ri nimalaj ruk'ij ri Nata' voma yin. 14 Si c'o ri xtic'utuj pa nubi', yin xtinya-pe chive.*
Ri Jesús nu'ij chi ri Dios xtutak-pe ri Lok'olaj Espíritu
15 Si yinijo', que'inimaj* ri nu-mandamiento. 16 Y yin xtinc'utuj che ri Nata', y rija' xtutak-pe jun chic Bochinel richin ri ivánima richin xtic'uje' iviq'uin jumul. 17 Ri' ja ri Lok'olaj Espíritu ri nik'alajrisan ri kitzij. Rija' manak che'el nic'ul pa tak cánima coma ri vinak ri c'a benak na cánima riq'uin ri roch'ulef, roma rije' man niquitz'et ta ni man queteman ta runo'oj. Jac'a rix iveteman runo'oj, roma vacami c'o chi'icojol y ri chikavech apu xtic'uje'* pa tak ivánima. 18 Yin man xquixinya' ta can iyon achel jun ac'ual caminak rute-rutata', xa xquipe iviq'uin. 19 Ri c'a benak na cánima riq'uin ri roch'ulef, xa juba' chic xquinquitz'et. Jac'a rix can c'a xquinitz'et na. Y roma yin c'o nuc'aslen richin jumul, ja jun rix xtic'uje' ic'aslen richin jumul.* 20 Ja chupan ri k'ij ri' xtivetemaj chi yin jun nubanon riq'uin ri Nata',* y chi rix jun ibanon viq'uin, y yin jun nubanon iviq'uin rix. 21 Ri ec'o ri nu-mandamiento pa ránima y nu'on ri niqui'ij,* rija' can yirojo'. Y ri yirojo', (xtojovex, xtojo'ox) roma ri Nata' Dios; quiri' mismo yin, can xtinjo' y xtink'alajrisaj-vi' chuvech, xcha'. 22 Jac'ari' tok ri discípulo rubinan Judas,* pero mana-ta ri Judas Iscariote, quire' xuc'utuj-apu che ri Jesús: Ajaf, ¿achique roma xaxe chikavech roj nak'alajrisaj-vi-avi', y man chiquivech ta ri c'a benak na cánima riq'uin ri roch'ulef? 23 Quire' c'a xu'ij ri Jesús che: Ri yirojo' yin, nu'on ri nu'ij ri nuch'abel, y (xtojovex, xtojo'ox) roma ri Nata'. Can xkupe riq'uin y xtika'an kacho pa ránima. 24 Jac'a ri man yirojo' ta, man nunimaj ta ri nu'ij ri nuch'abel. Y ri ch'abel ri ivac'axan viq'uin, man vichin ta yin, re' richin ri Nata' ri takayon-pe vichin.
25 C'a yitajin na chubixic ronojel re' chive, utz ri c'a yinc'o na iviq'uin. 26 Jac'a ri Lok'olaj Espíritu ri Bochinel richin ri ivánima, tok nitak-pe* roma ri Nata' pa nubi' yin, xquixrutijoj* riq'uin ronojel, y xtuc'uxlaj chive ronojel ri ch'abel ri enu'in can chive. 27 Ri uxlanen* c'o pa vánima, ninya' can chi'icojol; chupan ri uxlanen ri' yixinya-vi can, y ri rubeyal richin ninya' can yin chive man junan ta riq'uin rubeyal ri nuya' ri roch'ulef. Roma c'a ri', man tisatz ivánima, ni man tixi'ij-ivi'. 28 Rix ivac'axan ri nu'in chive: Yin yi'e, y yipe chic jun bey iviq'uin. Quiri' ri nu'in chive. Xa ta yinijo', can ta niquicot ri ivánima chi yin yi'e riq'uin ri Nata',* roma rija' más c'o ruk'ij que chinuvech yin. 29 Ronojel c'a re' ninya' yan can rutzijol chive, richin quiri' tok xtuka ri k'ij richin nibanataj, rix xtinimaj ri nu'in can chive. 30 Vacami man layoj ta chic xquitzijon iviq'uin, roma ri itzel ri c'o ruk'a' che* ri roch'ulef, xa nik'alajin yan pe. Pero rija' man jun ruk'a' chuve. 31 Pero nic'atzin chi ri vinak ri c'a benak na cánima riq'uin ri roch'ulef niquetemaj chi yin kitzij ninjo' ri Nata', y ri yitajin riq'uin, can ja achel ru'in-pe chuve. Vacami, quixcataj c'a, jo', xcha'.
* 14:2 2 Co. 5:1; Ap. 3:12. * 14:3 Hch. 1:11. * 14:3 1 Ts. 4:17. * 14:6 Jn. 1:17; 8:32. * 14:6 Jn. 1:4; 6:35. * 14:6 Ro. 5:1, 2. * 14:7 Jn. 8:19. * 14:9 Col. 1:15; He. 1:3. * 14:10 Jn. 10:38; 17:21. * 14:11 Jn. 5:36. * 14:14 1 Jn. 3:22. * 14:15 1 Jn. 5:3. * 14:17 1 Jn. 2:27. * 14:19 1 Co. 15:20. * 14:20 Jn. 10:38; 17:21. * 14:21 1 Jn. 2:5; 5:3. * 14:22 Lc. 6:16. * 14:26 Lc. 24:49. * 14:26 1 Jn. 2:27. * 14:27 Fil. 4:7. * 14:28 Jn. 14:12. * 14:30 Jn. 12:31.