Ri carta ri xutz'ibaj ri Santiago
1
Ri Santiago nutak saludos
1 Yin Santiago, jun rusamajinel ri Dios y ri Ajaf Jesucristo, nintz'ibaj-e ri vuj re' chive rix, ri rix quiy-quimam can ri doce* ruc'ajol ri Israel, ri iquiran-ivi' chi naj chi nakaj pa ruvi' ri roch'ulef. Tic'ulu' c'a ri saludo ri nintak-e chive.
Ri utzulaj no'oj ri petenak riq'uin ri Dios
2 Rix ri junan kaniman ri Jesucristo iviq'uin, jani na tiquicot ri ivánima chupan ri c'ayef ri yepe chivij. 3 Roma rix iveteman chi tok rix k'axnak chic chupan,* y nik'alajin chi kitzij cukul ic'u'x riq'uin ri Dios, nu'on chive chi más yixcoch'on.* 4 Y tiya' lugar chi tz'akat samaj nu'on pan ivánima ri yixcoch'on, richin quiri' ri ic'aslen q'uiyinak utz-utz ntel, c'o ronojel ri nic'atzin che,* y man jun ri man ta tz'akat che.
5 Y si c'o jun chive nuna' chi man tz'akat ta ri no'oj c'o riq'uin, tuc'utuj* che ri Dios y can xtiyo'ox-vi-pe che. Roma ri Dios man juba' nuq'ueq'uej nuya-pe q'uiy no'oj chique conojel, y man chuvi' ta ch'olinic nuya-pe. 6 Pero nic'atzin chi ri nic'utun, cukul ruc'u'x chi xtiyo'ox che ri nuc'utuj, y man ta caca' ruc'u'x, roma ri caca' ruc'u'x,* xa nu'on achel rubolko't ruvi' ri mar, ni'e quila' ni'e quila' pa ruk'a' cak'ik'. 7 Man c'a tunojij ri caca' ruc'u'x chi c'o achique xtuc'ul riq'uin ri Ajaf. 8 Roma ri xa caca' ruc'u'x* chupan ri nuc'utuj, quiri' mismo nu'on riq'uin ronojel.
9 Jac'a ri manak oc ruk'ij, pero runiman ri Ajaf, tiquicot ránima chi banon che roma ri Dios chi c'o ruk'ij.* 10 Y ri beyon, tiquicot ránima chi manak oc ruk'ij, roma xa cha'anin nik'ax-e choch'ulef, achel rucotz'ijal ri (k'ayis, k'os).* 11 Roma tok ntel-pe ri k'ij riq'uin jani na ruk'ak'al, ri (k'ayis, k'os) yechakij-ka, yetzak-e ri rucotz'ijal,* y xa niq'uis-ka chi rexk'etek'oj nitzu'un ruvech. Quiri' nibanataj riq'uin ri beyon; quiri' najin chumolic beyomal, tok jari' niq'uis ruc'aslen choch'ulef.
Man tikaya' can ri Dios tok jalajoj nicanox chikij chi nika'an mac
12 Utzulaj tzij ni'an che ri achi ri man nuya' ta can ri Dios chupan ri jalajoj nicanox chirij richin nu'on mac,* roma tok xtik'alajin chi riq'uin ri Dios cukul-vi ruc'u'x, ri Dios xtuya' jun sipanic* che, y ri' ja ri utzulaj c'aslen ri man jun bey xtiq'uis, ri rusujun ri Dios chique ri nicajo' rija'. 13 Tok jun nunojij nuya' can ri Dios roma ri jalajoj nicanox chirij richin nu'on mac, man tu'ij chi ja ri Dios nitakchi'in richin. Roma ri Dios man nitakchi'in ta pa mac, nis-ta manak che'el nitakchi'ix chi nu'on mac. 14 Roj xa ja ri man utz ta ri nikarayij chikajununal ri nitakchi'in kichin,* jari' ri nkujec'o-ka y nkutakchi'in pa mac. 15 Y tok nikaya' lugar che ri man utz ta ri nikarayij chi nu'on-ka rusoc pa kánima, chiri' nalex-vi ri mac,* y tok niq'uiy ri mac kiq'uin, camic nuq'uen-pe chike.*
16 Rix ri junan kaniman ri Jesucristo iviq'uin, y can yixinjo', man c'a quixsatz. 17 Ronojel ri sipan-pe chike ri can utz vi y tz'akat, chicaj petenak-vi riq'uin ri Katata' Dios, ri rajaf ronojel ri yeyo'on-pe sakil chicaj. Rija' man jun bey nijalataj ruchuk'a' ri rusakil achel nijalataj quisakil ri k'ij, ri ic' y ri ch'umila', y man juba' nkuruya' pa k'eku'n.* 18 Rija' pa ránima xalex-vi-pe chi xu'on chike chi xojalex chic jun bey* roma xkanimaj ri kitzij ruch'abel, richin quiri' nkujoc achel ri na'ey tak ruvech* rutico'n chiquicojol conojel ri ruyo'on quic'aslen.
Nic'atzin chi ninimex ri nu'ij ri ruch'abel ri Dios
19 Romari' rix ri junan kaniman ri Jesucristo iviq'uin y can yixinjo', chi'ivonojel na'ey na tivac'axaj ri achique niqui'ij ch'aka' chic,* man cha'anin yan quixch'o, ni man tipe yan ivoyoval.* 20 Roma royoval ri vinak, man rubey ta ri chojmilaj c'aslen ri nika chuvech ri Dios. 21 Roma c'a ri', ronojel ri man ch'ajch'oj ta, y ri jani na ruvech itzel nikana' pa kánima roj vinak chiquij ch'aka' chic, tiya' can ronojel. (Ch'uch'uj, me'l oc) ivánima tiya-ivi' richin ni'en ri achique nu'ij ri ruch'abel ri Dios ri ticon pan ivánima, ri ch'abel ri nitiquer nicolo* ivichin.
22 Pero tibana' ri nu'ij,* man xaxe tivac'axaj, roma si man ni'en ta ri nu'ij, xa iyon nisetz-ka ino'oj. 23 Roma ri nac'axan ri ruch'abel ri Dios, y man nu'on ta ri nu'ij,* ri quiri' nibano, xa junan riq'uin jun ri nutz'et-apu-ri' pan espejo richin nretemaj achique titzu'un. 24 Roma xaxe tok c'o chuvech ri espejo nuka chuc'u'x achique rubanic, y tok ntel-e chiri', ja numestaj-ka ri achique titzu'un. 25 Jac'a ri ruyo'on-ri' chutz'etic ri nu'ij ri tz'akat ch'abel ri nelesan chuxe' ruchuk'a' ri nik'ato richin chupan ri nrojo' ri Dios, y man nuya' ta can runic'oxic, si rija' man numestaj ta ri ruch'abel ri Dios ri nrac'axaj, y nu'on ri nu'ij ri ch'abel ri', utzulaj tzij* xti'an che roma ri Dios riq'uin ri nu'on pa ruc'aslen.
26 Si c'o jun chi'icojol nuna-ri' chi kitzij runiman ri Dios pero man nuk'il ta ri' riq'uin ri achique yerubila',* xa nusetz-ka ri ránima ruyon. Rija' man jun nic'atzin-vi nu'ij chi runiman. 27 Chuvech ri Dios ri Tata'aj pa kavi', quire' rubanic ruc'aslen jun ri kitzij runiman riq'uin jun ch'ajch'oj ránima: Yeruto' ri meba' tak ac'ola' y ri malcani' tak ixoki' riq'uin ri nic'atzin chique chupan ri c'ayef ri niquik'asaj, y man nuju' ta apu ri' chupan ri ch'abakilaj* c'aslen quichin ri c'a benak na cánima pa ruvi' ri roch'ulef.
* 1:1 Hch. 26:7. * 1:3 1 P. 1:7. * 1:3 Ro. 5:3. * 1:4 Mt. 5:48. * 1:5 1 R. 3:9; Pr. 2:3; Jn. 15:7. * 1:6 Mt. 21:21. * 1:8 Stg. 4:8. * 1:9 Mt. 23:12. * 1:10 Is. 40:6; 1 P. 1:24. * 1:11 Is. 40:7. * 1:12 Mt. 5:11, 12; He. 10:32-34. * 1:12 2 Ti. 4:8; 1 P. 5:4; Ap. 2:10. * 1:14 Mt. 5:28. * 1:15 Sal. 7:14. * 1:15 Ro. 5:12. * 1:17 Nm. 23:19; Mal. 3:6. * 1:18 Jn. 1:13; 3:3, 5. * 1:18 Jer. 2:3; Ap. 14:4. * 1:19 Ec. 5:1. * 1:19 Pr. 14:29. * 1:21 Hch. 13:26; Ro. 1:16; Ef. 1:13; He. 2:3. * 1:22 Ro. 2:13. * 1:23 Ez. 33:31; Mt. 7:26. * 1:25 Jn. 13:17. * 1:26 Stg. 3:2, 3. * 1:27 Is. 1:16.