4
Ri itzel nutij ruk'ij chi nutakchi'ij ri Jesús pa mac
(Mr. 1:12, 13; Lc. 4:1-13)
1 Jac'ari' tok ri Jesús xuc'uax pa chakijlaj tz'iran ulef roma ri Lok'olaj Espíritu* richin chi ri itzel nutij ruk'ij chi nutakchi'ij pa mac.* 2 Ri Jesús cuarenta k'ij y cuarenta ak'a'* xu'on coch'on vayijal, romari' xpe ruvayijal. 3 Xpe c'a ri itzel ri nrojo' nutakchi'ij* pa mac ri Jesús, xu'ij che: Si kitzij chi rat Ruc'ajol ri Dios, ta'ij chique ri abaj re' chi que'oc pan. 4 Jac'a ri Jesús xu'ij che ri itzel: Chupan ri tz'iban can quire' nu'ij: Ri vinak man xe ta pan nic'atzin che ri quic'aslen, ja jun ronojel ri ch'abel ri ntel pa ruchi' ri Dios.* 5 Jac'ari' tok ri itzel xuc'uaj ri Jesús pa lok'olaj tinamit Jerusalem,* y ja ri más naj e pa ruvi' racho ri Dios xujotoba-vi-e. 6 Y xu'ij che: Si kitzij chi rat Ruc'ajol ri Dios, tatorij-ka-avi' vave', roma chupan ri tz'iban can nu'ij:
Ri Dios xtu'ij chique ri ru-ángeles chi xcatquichajij;
y,
Xcatquili'ej pa quik'a',
Richin man (xtapak'ij, xtacopij) ta avakan chuvech abaj,*
xcha' che.
7 Jac'a ri Jesús xu'ij che ri itzel: Chupan ri tz'iban can, juc'an chic nu'ij: Man tatij ak'ij chirij ri Avajaf Dios richin nu'on ri nanojij rat,* xcha'. 8 Jac'ari' ri itzel xuc'uaj chic ri Jesús chuvech jun juyu' naj jotol chicaj, y ronojel ri nimalaj tak cuchuk'a' ri aj-roch'ulef tak gobierno xuc'ut chuvech y ri quibeyomal. 9 Y xu'ij che ri Jesús: Ronojel ri xinc'ut chavech xtinya' chave, si yaxuque' chinuvech richin naya' nuk'ij, xcha'. 10 Jac'a ri Jesús xu'ij che: Catel quila' rat Satanás. Roma chupan ri tz'iban can nu'ij: Ja chuvech ri Avajaf Dios caxuque-vi, y xaxe rija' taya' ruk'ij,* xcha'. 11 C'ajari' tok ri itzel xuya' can, y xe'uka ángeles riq'uin ri Jesús richin xquilij.*
Ri Jesús nutz'uc rutzijosic ruch'abel ri Dios
(Mr. 1:14-20; Lc. 4:14, 15; 6:17-19)
12 Tok ri Jesús xrac'axaj chi ri Juan ri Bautista yo'on pa cárcel,* rija' xtzolij pa departamento Galilea. 13 Pero man xc'uje' ta chic pa tinamit Nazaret,* xa pa Capernaum xc'uje-vi,* jun tinamit c'o chuchi' jun lago chiri' mismo pa Galilea. Ri Capernaum re' pa qui-lugar ri quiy-quimam can ri Zabulón y ri Neftalí c'o-vi. 14 Chiri' xc'uje-vi ri Jesús richin nibanataj ri ru'in can ri profeta Isaías, tok quire' xu'ij:
15 Chila' pa Galilea ri achique lugar juba' ma quiyon chic man israelitas ta ec'o,
Ri lugar ri xyo'ox chique ri quiy-quimam can ri Zabulón y ri Neftalí ojer,
Ri c'o-apu juc'an che ri rakan-ya' Jordán, ri nik'ax-vi ri bey ri ni'e c'a chuchi' mar,
Pa quivi' ri aj chiri' quire' nin-ij:
16 Ri tinamit ri xa pa k'eku'n* c'o-vi ri quic'aslen, vacami niquitz'et ri Nimalaj Sakil.
Conojel ri xa pa rumujal ri camic ec'o-vi,
Vacami c'o chic quiq'uin ri niyo'on sakil pa quic'aslen.*
Quiri' ri tz'iban can.
17 Ja k'ij ri' tok ri Jesús xutz'uc rutzijosic ruch'abel ri Dios, y quire' nu'ij chique ri ye'ac'axan: Tijala' ino'oj y tiya' can ri imac, roma nakaj chic c'o-vi chi c'o che'el yixoc ruvinak ri aj-chicaj gobierno,* xcha' chique.
18 C'o jun k'ij ri Jesús nibin chuchi' ri lago Galilea, jari' xerutz'et ca'i' achi'a' quichak'-quinimal qui' chi yequic'akala-ka ya'l pa ya' richin yequelesaj quer, roma jari' quisamaj. Jun chique rije' rubinan Simón, y ni'ix Pedro che,* y ri jun chic rubinan Andrés. 19 Y ri Jesús quire' xu'ij chique: Quixampe,* quinitzekle'ej y xtinc'ut chivech achique ruchojmil ni'en richin ye'icanoj tzekle'ey vichin. 20 Jac'ari' rije' xequiyala' can ri ya'l y xquitzekle'ej.* 21 Tok xebin juba' más, ri Jesús xerutz'et chic ca'i' achi'a' mismo quichak'-quinimal qui', jun rubinan Jacobo y ri jun chic Juan. Rije' eruc'ajol jun achi rubinan Zebedeo y junan yesamaj riq'uin ri quitata' pa canoa, yequic'ojoj ri ya'l ri yequicusaj richin yequelesaj quer pa ya'. Ri Jesús xeroyoj richin niquitzekle'ej. 22 Jac'ari' rije' xquiya' can ri canoa y ri quitata' y xquitzekle'ej.
23 Ri Jesús ronojel tinamit richin ri Galilea xbin-vi, yerutijoj ri israelitas riq'uin ri ruch'abel ri Dios* pa tak qui-sinagoga; nutzijoj ri utzulaj ch'abel ri nu'ij achique ruchojmil ye'oc pa ruk'a' ri Dios richin yeru'on gobernar,* y nu'on chi yec'achoj riq'uin jalajoj tak yabil y k'axomal. 24 Pa ronojel tinamit richin ri roch'ulef Siria xbe-vi rutzijol ri Jesús,* y ri yeyavej pa ruk'a' jalajoj ruvech yabil xe'uc'uax-apu chuvech.* Ec'o nik'axo qui-cuerpo. Ec'o ocunak itzel tak espíritu quiq'uin. Ec'o (ch'uja', moxa') y ec'o caminak quik'a-cakan. Conojel re' xu'on chique chi xec'achoj. 25 Man juba' ta oc xetzekle'en richin ri Jesús;* ec'o epetenak pa tak tinamit richin ri Galilea, pa tak tinamit richin ri Decápolis, pa tak tinamit richin ri Judea, pa Jerusalem, y ec'o epetenak juc'an che ri rakan-ya' Jordán.
* 4:1 Lc. 2:27. * 4:1 He. 2:18. * 4:2 Ex. 24:18; 34:28. * 4:3 1 Ts. 3:5. * 4:4 Dt. 8:3. * 4:5 Neh. 11:1; Is. 48:2; 52:1. * 4:6 Sal. 91:11, 12. * 4:7 Ex. 17:2, 7; Dt. 6:16. * 4:10 Dt. 6:13; 10:20; Jos. 24:14; 1 S. 7:3. * 4:11 Lc. 22:43. * 4:12 Lc. 3:20. * 4:13 Mt. 2:23. * 4:13 Lc. 4:31. * 4:16 Is. 42:7. * 4:16 Is. 9:1, 2; Hch. 26:23. * 4:17 Mt. 3:2; 10:7; Mr. 1:4. * 4:18 Mt. 16:18. * 4:19 Ez. 47:10. * 4:20 Mt. 10:37, 38; Mr. 10:28; Lc. 18:28. * 4:23 Mt. 9:35; Mr. 1:21, 39. * 4:23 Mt. 3:2. * 4:24 Is. 52:13; Mr. 1:28. * 4:24 Mr. 1:32; Lc. 4:40. * 4:25 Gn. 49:10; Is. 55:5; Mt. 19:2; Mr. 3:7.