20
Ri mil juna'
1 Jac'ari' yin Juan xintz'et jun ángel ri nika-pe chicaj ruc'amon-pe jun mama cadena pa ruk'a', y ri llave richin ri nimalaj jul ruyon k'eku'n benak-ka rupan.* 2 Ri ángel re' (xutz'om, xuchop) ri dragón, ri ojer cumatz ri ni'ix itzel y Satanás* che, y xuxim richin mil juna'. 3 Chupan c'a ri nimalaj jul ruyon k'eku'n benak-ka rupan xuc'ak-vi-ka, xutz'apij can ruvi' ri jul y xu'on can sellar, richin quiri' ri dragón man chic tusetz quino'oj conojel quivech vinak choch'ulef,* c'a titz'akat na ri mil juna'. C'a chirij ri' nic'atzin chi nisok'opis chic pe richin juba' tiempo.
4 Jac'ari' xentz'et utzulaj tak tz'uyubel, y chiri' xetz'uye-vi ri yo'on chic uchuk'a' pa quik'a' chi ja rije' ye'in ri achique nic'atzin chi ni'an, y xintz'et cánima ri xcumix-e (quijolon, quivi') roma xquiya' rutzijol ri Jesús y ri ruch'abel ri Dios.* Jare' ri man xquiya' ta ruk'ij ri na'ey chicop* y ri ruvachibel, ni man xquiya' ta lugar chi xyo'ox retal ri chicop nic'aj-quivech o chirij tak quik'a'. Xec'astaj c'a pe rije' chiquicojol ri anima'i', y junan xqui'en gobernar* riq'uin ri Cristo mil juna'. 5 Jare' ri na'ey tak anima'i' xec'astaj,* jac'a ri ch'aka' chic man yec'astaj yan ta, c'a tik'ax na ri mil juna'. 6 Utzulaj tzij rubanon ri Dios, y lok'olaj quic'aslen conojel ri c'o quik'a' chi yec'astaj-pe chiquicojol ri na'ey tak anima'i' ri xquec'astaj; roma ri ruca'n camic* manak ruk'a' chique. Rije' xque'oc sacerdotes richin ri Dios* y ri Cristo, y junan xtiqui'en gobernar riq'uin ri Cristo mil juna'.
7 Tok xtitz'akat ri mil juna',* ri Satanás xtesok'opis-pe ri achique lugar tz'apel-vi. 8 Xtel c'a pe richin xturusatza' quino'oj conojel quivech vinak ri ec'o chi naj chi nakaj chi (caji', quiji') ruchi' ri roch'ulef. Ja jun ri vinak richin ri Gog ri ni'ix aj-Magog* chique, xtusetz quino'oj richin xquerumol richin ri guerra,* y man ejuba' ta oc, can achel ri (sanayi, sanayil) chuchi' ri mar. 9 Quisatzon ruvech ronojel ri roch'ulef ebenak y xequimolo-qui' chirij ri tinamit ri jani na nrojo' ri Dios y chiquij ri erichin ri lok'olaj rutinamit ri Dios ri quinuc'un-qui' richin niquichajij ri tinamit. Pero chicaj xka-pe k'ak' richin xeruq'uis ri ebenak chirij ri tinamit. 10 Jac'a ri itzel ri xsatzo quino'oj ri vinak re', xc'ak chupan ri nimalaj k'ak'* ri c'o azufre riq'uin, ri achique lugar xc'ak-vi ri itzel chicop y ri jun ri ruk'eban-ri' chi ri nu'ij ja ri Dios ni'in-pe che. Chiri' xtiquik'asaj-vi k'axomal jumul-jumul chi chak'a' chi pak'ij.
Ri runic'oxic quic'aslen chi ch'uti'k chi nima'k chuvech ri nimalaj tz'uyubel sak
11 Jac'ari' yin xintz'et jun nimalaj tz'uyubel sak, y xintz'et ri tz'uyul chupan, ri achok chuvech xe'enimaj-vi ri caj y ri roch'ulef. Y nis-ta chic ri (quic'ojle'el, qui-lugar) xcanaj can, ni man xetz'etetaj ta chic.* 12 Ja jun ri anima'i' xentz'et chi ch'uti'k chi nima'k epa'el-apu chuvech ri Dios.* Y c'o c'a vuj xejakalo'x, y c'o chic jun vuj xjak ri richin c'aslen.* Ri tz'iban chupan tak ri vuj ri', nu'ij ri achique xequibanala' ri anima'i' pa quic'aslen, y riq'uin ri' xe'an juzgar. 13 Ri mar xerujach ri anima'i' ri ec'o chupan, y quiri' mismo ri camic y ri lugar ri eyaquel-vi ri anima'i' xequijach-pe ri anima'i' ri ec'o chiri'. Conojel c'a ri anima'i' re' xe'an juzgar chiquijununal riq'uin ri achique xequibanala'.* 14 Jac'ari' tok ri camic* y ri lugar ri eyaquel-vi ri anima'i', junan xec'ak chupan ri nimalaj k'ak', y ri k'ak' ri', jari' ri ruca'n camic. 15 Y ri man xilitaj ta chi tz'iban rubi' chupan ri vuj ri richin c'aslen, xc'ak chupan ri nimalaj k'ak'.
* 20:1 Ap. 9:1. * 20:2 Ap. 12:9. * 20:3 Mt. 24:24; 13:14. * 20:4 Mt. 19:28; Ap. 6:9. * 20:4 Ap. 13:12. * 20:4 2 Ti. 2:12; Ap. 5:9, 10. * 20:5 2 Ti. 2:12; Ap. 5:9, 10. * 20:6 Ap. 21:8. * 20:6 Is. 61:6. * 20:7 Ap. 20:2. * 20:8 Ez. 38:2. * 20:8 Ap. 16:14. * 20:10 Ap. 20:14, 15. * 20:11 2 P. 3:7. * 20:12 Jn. 5:25. * 20:12 Sal. 69:28; Dn. 7:10; 12:1; Fil. 4:3. * 20:13 Jer. 17:10; Mt. 16:27; Ro. 2:6. * 20:14 1 Co. 15:26.