2
Ri nu'ij ri Pablo pa ruvi' ri oración
1 Vacami c'a, ri na'ey ninjo' chi yipaxa'an pa ruvi', ja chi pa qui-cuenta conojel tic'utux quemelal, ti'an ch'ovilen riq'uin ri Dios,* tic'uxlex pan oración ri nic'atzin, y timatioxix ronojel che ri Dios. 2 Quiri' ti'an pa qui-cuenta reyes, y pa qui-cuenta conojel ri yebano gobernar, richin nkutiquer nikac'uaj kac'aslen chuvi' uxlanen, y manak oyoval chikacojol riq'uin ri kac'uan pa ruchojmil chiquivech conojel jun c'aslen ri nuya' ruk'ij ri Dios. 3 Roma jari' ri utz y jari' ri nika chuvech* ri Dios ri Kacolonel, 4 ri nrojo' chi conojel quivech vinak yecolotaj-pe chupan ri quimac,* y niquetemaj ruchojmil ri kitzij. 5 Roma xaxe jun Dios c'o,* y xaxe Jun nibano chi xa jun cánima niqui'en ri vinak riq'uin ri Dios, y ri' ja ri Jesucristo ri xoc vinak. 6 Rija' man xupokonaj ta xuya-ri' pa camic chutojic* kamac konojel, y ri xu'on ri Jesús, xyo'ox rutzijol tok xril ruk'ijul* ri ruchojmirisan-pe ri Dios. 7 Richin ri' tok xiyo'ox chi apóstol, chi tzijoy richin ruch'abel ri Dios, y chi tijonel quichin ri man israelitas ta,* richin tiquiya' cánima riq'uin ri Jesucristo y tiquinimaj ri kitzij. Yin ri xa jun nubanon riq'uin ri Jesucristo nin-ij ri kitzij, y man nintz'uc ta tzij.
8 Ninjo' c'a chi ri achi'a' tiquibana' orar xa achique na lugar* ec'o-vi. Ch'ajch'oj cánima tiquiyaca' quik'a' chicaj richin niqui'en orar, man ta quiyacon oyoval pa cánima y man ta caca' quic'u'x. 9 Quiri' mismo ri ixoki', relic rubanic ri quitziak tiquibana' chiquij.* Relic tiquivika-qui', man tiquibananej chiquivech ri vinak. Man tik'ax ruvi' niqui'en rubanic rusumal tak quivi'. Man tiquivik-qui' riq'uin oro, riq'uin perlas, nis-ta riq'uin tziek nima'k tak cajil. 10 Xa riq'uin yequibanala' utzulaj tak favores tiquivika-vi ri quic'aslen* achel ri utz chi niqui'en ri ixoki' ri niqui'ij chi quic'uan jun c'aslen ri nuya' ruk'ij ri kitzij Dios. 11 Ri ixoki' nic'atzin chi man yech'o-apu* tok nic'ut ri ruch'abel ri Dios, xa tiquetemaj y tiquinimaj ronojel. 12 Roma man ninya' ta lugar chi ri ixoki' yequitijoj ri achi'a' y nis-ta chi nik'ax quitzij pa quivi', xaxe tiquiya-apu quixiquin. 13 Roma ri Dios na'ey xu'on ri Adán, y c'ajari' xu'on ri Eva. 14 Y mana-ta ri Adán ri xka pa ruk'a' ri satzoy no'oj, xa ja ri ixok,* y tok satznak chic, xuk'aj rutzij ri Dios. 15 Jac'a ri ixoki' riq'uin ye'alex ri cal y yequiq'uiytisaj, yecolotaj, si man niquiya' ta can chi cukul quic'u'x riq'uin ri Dios, chi ye'ojo'on pa cánima, y chi niquic'uaj jun ch'ajch'oj c'aslen pa ruchojmil.
* 2:1 Ef. 6:18. * 2:3 Ro. 12:2. * 2:4 Jn. 3:16, 17. * 2:5 Ro. 3:30. * 2:6 Ef. 1:7. * 2:6 Gá. 4:4. * 2:7 Hch. 9:15. * 2:8 Mal. 1:11. * 2:9 1 P. 3:3. * 2:10 1 P. 3:4. * 2:11 1 Co. 14:34. * 2:14 2 Co. 11:3.