6
Ri achique ruchojmil niyo'ox limosna
1 Tok pa rubi' ri Dios rix nijo' ni'en jun favor, man tivelesaj rutzijol xaxe richin yixna'ex. Roma si quiri' ni'en, man jun rajil-ruq'uexel* xtiyo'ox chive roma ri Itata' ri c'o chicaj.
2 Tok rat naya' limosna, man tavelesaj rutzijol achel niqui'en ri vinak ri xa ca'i' rupalaj ri yetajin riq'uin. Rije' tok niquiya' limosna ri pa tak sinagogas, y ri pa tak bey, niqui'en chi nik'ojomex trompeta chiquivech, roma nicajo' chi niyo'ox quik'ij coma ri yetz'eto quichin. Kitzij nin-ij chive chi riq'uin ri niyo'ox quik'ij coma ri vinak, xaxe oc ri' ri rajil-ruq'uexel niquic'ul-e. 3 Jac'a rat tok naya' limosna, man jun achok che tatzijoj-vi,* 4 richin quiri' nis-ta jun chic jun teteman chi rat naya' limosna. Si quiri' na'an, ri Atata' ri k'alaj chuvech ronojel ri man niquitz'et ta ri vinak, xtuya' chave jun utzulaj rajil-ruq'uexel* ri chiquivech conojel xtik'alajin-vi.
Ri achique ruchojmil ni'an oración
(Lc. 11:2-4)
5 Tok rat na'an orar,* man ta'an achel niqui'en ri vinak ri xa ca'i' rupalaj ri yetajin riq'uin. Roma rije' can nika chiquivech niqui'en orar pa tak esquinas ri achique lugar niquimol-vi-qui' ri vinak, y ri pa tak sinagogas, roma nicajo' chi quetz'et. Kitzij nin-ij chive, chi riq'uin ri niyo'ox quik'ij coma ri vinak, xaxe oc ri' ri rajil-ruq'uexel niquic'ul-e. 6 Jac'a rat tok na'an orar, xa catoc pan avacho y tatz'apij ruchi' ri jay y jari' cach'o riq'uin ri Atata' ri man jun nitiquer nitz'eto richin. Si quiri' na'an, ri Atata' ri k'alaj chuvech ri man niquitz'et ta ri vinak, xtuya' chave jun utzulaj rajil-ruq'uexel ri chiquivech conojel xtik'alajin-vi.
7 Tok rix ni'en orar, man xaxe quixvolol achel niqui'en ri man queteman ta ruvech ri Dios. Roma rije' niquinojij chi riq'uin niquicamuluj* rubixic ri jalajoj ch'abel ri yequibila', romari' ye'ac'axex. 8 Romari' rix tok ni'en orar, man ti'en achel niqui'en rije'. Roma ri Itata' rix can reteman* chic ri achique nic'atzin chive, tok man jani tic'utuj che. 9 Roma c'a ri', tok rix ni'en orar,* quire' ti'ij:
Katata' Dios ri ratc'o chicaj,
Xtinimirises ta c'a ri lok'olaj abi'.
10 Can ta nic'uje' yan ruchuk'a' ri a-gobierno* pa quivi' conojel,
Y achel yanimex ri chicaj, can ta quiri' mismo choch'ulef.
11 Ri kavay ri nic'atzin k'ij-k'ij, ja jun ri vacami taya' chike.
12 Y tabana' perdonar* ri kamac, achel roj kabanon perdonar ri quibanon mac chike.
13 Man kojaya' richin chi nicanox chikij chi nkuka* pa mac, xa kojacolo' chuvech ri itzel.
Quiri' ri nikac'utuj chave, roma ja rat yabano gobernar ronojel, c'o avuchuk'a', y c'o ak'ij richin jumul. Amén.
14 Si rix ye'iben perdonar ri c'o man utz ta niqui'en chive, ri aj-chicaj Itata' xquixru'on perdonar.* 15 Pero si rix man ni'en ta perdonar ri yebano man utz ta chive, (chuka', ka) ri Itata' man xquixru'on ta perdonar* riq'uin ri man utz ta ri ni'en.
Man tic'ut-ivi' chi ibanon coch'on vayijal
16 Tok rix ni'en coch'on vayijal,* man ti'en achel niqui'en ri vinak ri xa ca'i' rupalaj ri yetajin riq'uin. Rije' bis-bis quivech niqui'en roma nicajo' chi quena'ex chi niqui'en coch'on vayijal chuvech ri Dios, pero kitzij nin-ij chive chi riq'uin ri yena'ex, xaxe oc ri' ri rajil-ruq'uexel niquic'ul-e. 17 Jac'a rat tok na'an coch'on vayijal, jabel tabana' abanic, taya' juba' ak'on pan (ajolon, avi') y jabel tach'aja' avech. 18 Richin quiri', man cak'alajin chiquivech ri vinak chi na'an coch'on vayijal chuvech ri Dios. Can ta xe ri Atata' ri man jun nitiquer nitz'eto richin ri etemayon. Y rija' ri k'alaj chuvech ri man niquitz'et ta ri vinak, xtuya' jun utzulaj rajil-ruq'uexel chave, ri chiquivech conojel xtik'alajin-vi.
Tiyaca' beyomal chila' chicaj
(Lc. 12:32-34)
19 Man ti'e ivánima chuyaquic beyomal* choch'ulef, roma xa nichicopir, nipusir y ec'o elek'oma' yejok'o ruchi' tak jay richin ye'elak'. 20 Más utz ti'e ivánima chuyaquic beyomal chila' chicaj,* ri achique lugar man jun jut nichicopirisan, man nipusir ta ri beyomal, ni man jun elek'on nijok'o ruchi' jay richin nelak'. 21 Quiri' nin-ij chive roma xa achique na chi beyomal yixtajin chuyaquic, jari' nic'utu achok pa ruvi' benak-vi ri ivánima.
Ri runak'-avech yec'atzin achel nic'atzin ri candil
(Lc. 11:33-36)
22 Ri runak'-avech yec'atzin chave achel nic'atzin ri candil. Roma c'a ri', si ri avech ye'acusaj richin ri utz, ronojel ri a-cuerpo c'o pa sakil. 23 Pero si ri avech man ye'acusaj ta richin ri utz, ronojel ri a-cuerpo c'o pa k'eku'n. Romari', si ri sakil ri ruyo'on ri Dios pan avánima xa xtoc jun k'eku'n,* rat xcac'uje' pa jun nimalaj k'eku'n.*
Ri nu'ij ri Dios chirij ri beyomal
(Lc. 16:13)
24 Man jun samajinel nitiquer nisamaj quiq'uin eca'i' rajaf.* O itzel nutz'et can jun chique ri rajaf, y nrojo' ri jun chic, o nunimaj rutzij ri jun y nuxutuj can ri jun chic. Romari' rix, manak che'el ni'en ri nika chuvech ri Dios, tok xa benak ivánima pa ruvi' beyomal* richin ri roch'ulef.
Man tikach'ujirisaj-ki' pa ruvi' ri achique nic'atzin chike
(Lc. 12:22-31)
25 Roma c'a ri', yin nin-ij chive: Man tich'ujirisaj-ivi'* chunojixic ri achique nic'atzin chive k'ij-k'ij, ri achique lugar xtivil-vi ri achique nitij y nikum; ni man tinojij achique lugar xtiq'uen-vi itziak richin nicusaj. Roma man xe ta ri achique nitij nic'atzin che ri ic'aslen, y man xe ta ri tziek nic'atzin che ri i-cuerpo. 26 Que'itz'eta' c'a ri ch'utik chicop ri yeropop yebe chicaj, manak tico'n niqui'en, manak cosecha niquelesaj, nis-ta manak quic'ujay richin yeyacon-vi. Pero ri aj-chicaj Itata' yerutzuk.* Y rix más c'o ivakale'n que chiquivech ri ch'utik chicop ri'. 27 Y man jun chive rix ri masque xtutij ruk'ij chunojixic, ri can ta xtitiquer xtunimirisaj chic juba' rupalen. 28 Y rix, ¿achique roma nich'ujirisaj-ivi' chunojixic ri itziak? Tivelesaj na pe ejemplo chirij quiq'uiyilen ri cotz'i'j lirio ri ec'o pa tak juyu'. Rije' man yesamaj ta, ni man yequemon ta richin yequibanala-ka quitziak. 29 Pero yin nin-ij chive chi nis-ta ri ojer rey Salomón, masque jun nimalaj beyon,* pero man xucusaj ta jun tziek ri can ta más jabel que chuvech rucotz'ijal jun lirio. 30 Ri Dios nu'on chique ri (k'ayis, k'os) pa tak juyu' chi jabel oc yetzu'un roma ri quicotz'ijal, y xa cha'anin yeporox pa k'ak'. Y si ri Dios jabel yeruvik ri cotz'i'j, más na quiri' xtu'on iviq'uin rix. Xa ja rix ri man can ta cukul ic'u'x* riq'uin. 31 Roma c'a ri', man tich'ujirisaj-ivi' y man quire' xti'ij: ¿Achique c'a xtikatij? ¿Achique c'a xtikakum? y ¿achique c'a lugar xtikaq'uen-vi katziak? 32 Roma ri man quiniman ta ri Dios, yexule-yejote' chunojixic achique lugar niquiq'uen-vi ri achique nic'atzin chique. Jac'a ri aj-chicaj Itata' reteman chi ronojel re' nic'atzin chive.* 33 Roma c'a ri', tijacha-ivi' pa ruk'a' ri Dios richin yixru'on gobernar, y ticanoj ri chojmilaj c'aslen* ri nrojo' rija'. Y ronojel ri nic'atzin, rija' xtuya-pe chive.
34 Roma c'a ri', man tich'ujirisaj-ivi' chunojixic rij ri chua'k-cabij,* roma ronojel k'ij can c'o-vi c'ayef nuq'uen-pe, y man nic'atzin ta ninojij yan ronojel richin man tumol-pe-ri' chivij.
* 6:1 Mt. 10:41, 42; 1 Co. 3:14. * 6:3 Mt. 8:4. * 6:4 Lc. 14:12-14; Fil. 4:16-19. * 6:5 Jer. 29:12; Lc. 18:1; Jn. 16:24. * 6:7 1 R. 18:25-29. * 6:8 Ro. 8:26, 27. * 6:9 Jn. 16:24; Ef. 6:18; Jud. 20. * 6:10 Mt. 3:2. * 6:12 Mt. 9:2, 5, 6. * 6:13 Jn. 17:15; 1 Co. 10:13; Stg. 1:14. * 6:14 Mr. 11:25; Ef. 4:32; Col. 3:13. * 6:15 Mt. 18:21-35; Stg. 2:13. * 6:16 2 S. 12:16; Neh. 1:4; Est. 4:16; Sal. 69:10; Is. 58:3-7. * 6:19 Pr. 23:4; 1 Ti. 6:17; He. 13:5. * 6:20 1 P. 1:4. * 6:23 Ro. 1:21. * 6:23 2 Co. 4:4. * 6:24 Gá. 1:10. * 6:24 1 Ti. 6:17. * 6:25 Sal. 55:22; He. 13:5, 6; Fil. 4:6, 7. * 6:26 Job 38:41; Sal. 147:9. * 6:29 1 R. 10:4-7. * 6:30 Mt. 8:26; 14:31; 16:8. * 6:32 Sal. 23:1; 34:9, 10; 37:25; Ro. 8:32; Fil. 4:19. * 6:33 1 R. 3:11-14; Sal. 37:25. * 6:34 Stg. 4:13, 14.