13
1 Ja rox (mul, paj) riq'uin re' ri xquixentz'eta', y tok yinc'o chiri' iviq'uin, ronojel sujunic xtetemex ri kitzij riq'uin quich'abel ca'i-oxi'* ri xetz'eto ri xbanataj. 2 Rix nuch'aben chic can jun bey y vacami yixinch'abej chic e na'ey chi xquixentz'eta', achel can ta ja ruca'n (mul, paj) ri yinc'o-apu iviq'uin, masque man yinc'o ta apu. Nin-ij c'a chive rix ri xi'en mac* na'ey y chive chi'ivonojel, chi tok xquixentz'eta', man xquipokonan ta chic,* 3 roma rix nijo' nivetemaj si kitzij chi ja ri Cristo ni'in-pe chuve chi nin-ij ronojel re' chive.* Pero ri ruchuk'a' ri Jesucristo can xtik'alajin-vi chi'icojol rix, roma xtuya' castigo pa quivi' ri ekajnak pa mac, pero xtucusaj ri mismo ruchuk'a' richin nu'on samaj chi'icojol. 4 Roma masque kitzij chi ri Jesucristo xcamises chuvech cruz* achel xa man ta manak ruchuk'a', pero vacami c'o ruc'aslen roma ruchuk'a' ri Dios. Quiri' mismo roj ri xa jun kabanon riq'uin ri Jesucristo, can kitzij chi manak kuchuk'a', pero vacami c'o kac'aslen* riq'uin ri Jesucristo roma ruchuk'a' ri Dios,* y ja uchuk'a' ri' ri xtikacusaj iviq'uin tok xquixekatz'eta'.
5 Pero rix titz'eta-ka-ivi'* si kitzij iyo'on ivánima riq'uin ri Jesucristo. Tinic'oj-ka utz-utz ri ic'aslen. ¿Man iveteman ta c'a chi ri Jesucristo c'o iviq'uin?* O riq'uin juba' tok ninic'oj-ka ri ivánima nina-ka-ivi' chi xa man c'o ta iviq'uin.* 6 Pero yin ninrayij chi rix xtiya' pa cuenta, chi xa ta roj ninic'ox ri kánima, nik'alajin chi kitzij c'o ri Jesucristo kiq'uin. 7 Roj nikac'utuj che ri Dios chi rix man ta jun man utz ta ri ni'en, pero man richin ta nik'alajin chivech chi kitzij c'o ri Jesucristo y ri ruchuk'a' kiq'uin. Man quiri' ta. Nikajo' chi rix ni'en ri utz masque roj xkuk'alajin chivech chi achel xa man ta c'o ri Jesucristo y ri ruchuk'a' kiq'uin. 8 Man nkutiquer ta nikak'at chuvech ri kitzij, xa roj yo'on richin chi ri kitzij ni'e más rutzijol. 9 Romari' xa ta manak nic'atzin-vi chi nikacusaj ri uchuk'a' ri ruyo'on ri Dios chike tok xquixekatz'eta', y xa ta rix utz benak ri ic'aslen chuvech ri Dios, roj can ta nkuquicot. Y nikac'utuj che ri Dios chi can ta nitz'akat* ri ic'aslen chuvech. 10 Xa romari' tok nintz'ibaj-e ri vuj re' chive na'ey, utz ri man yinc'o ta apu iviq'uin, richin quiri' man nic'atzin ta chi cof yich'o* pan ivi' tok yinc'o chi'icojol. Roma ri autoridad ri ruyo'on ri Ajaf chuve, can richin chi yixinto' chi niq'uiy ri ic'aslen chirakan ri Dios, y man richin ta chi yixinq'uis.
Ri Pablo nuya' ruk'ij ri Dios y yeru'on saludar ri aj-Corinto
11 Rix aj-Corinto ri junan kaniman ri Jesucristo iviq'uin, pa ruq'uisbel nin-ij-e chive chi quixquicot pan ivánima, titija' ik'ij chi k'ij-k'ij más nitz'akat ri ic'aslen, tiyala' ruchuk'a' ri ivánima chivech, xa jun ivánima tibana',* riq'uin uxlanen tic'uaj ri ic'aslen chivech. Y ri Dios ri Rajaf ri uxlanen richin ri kánima,* y jumul nkurojo'* xtic'uje' iviq'uin. 12 Tok ni'en saludar ivi', tic'utu' chivech chi kitzij nijo-ivi'.* 13 Conojel ri erichin ri rutinamit ri Dios, niquitak-e i-saludo.
14 Can ta xtic'uje' iviq'uin ri ru-favor ri Ajaf Jesucristo y ri (rajovabel, ru-amor) ri Dios, y can ta junan ivánima* roma ri Lok'olaj Espíritu. Amén.
* 13:1 Nm. 35:30. * 13:2 2 Co. 12:21. * 13:2 2 Co. 10:2. * 13:3 Mt. 10:20. * 13:4 Fil. 2:7, 8. * 13:4 Ro. 6:4. * 13:4 2 Co. 10:3, 4. * 13:5 1 Co. 11:28. * 13:5 Ro. 8:10. * 13:5 1 Co. 9:27. * 13:9 2 Ti. 3:17; He. 6:1. * 13:10 1 Co. 4:21. * 13:11 Ro. 12:16; 1 Co. 1:10; 1 P. 3:8. * 13:11 Ro. 15:33; 1 Ts. 5:23; He. 13:20. * 13:11 1 Jn. 4:8-16. * 13:12 Ro. 16:16. * 13:14 Fil. 2:2.