Ri ruca'n carta ri xutz'ibaj ri apóstol San Pablo che ri Timoteo
1
Ri Pablo nutak-e ru-saludo ri Timoteo
1 Yin Pablo, yin jun ru-apóstol ri Jesucristo roma can quiri' vi rurayin-pe ri Dios pa nuvi', richin chi nintzijoj ri c'aslen* ri nusuj chique ri nicajo' niquiya' cánima riq'uin ri Cristo Jesús. 2 Chave rat Timoteo,* ri rat achel nuc'ajol y can yatinjo', nintz'ibaj-vi-e ri vuj re'. Ri Katata' Dios y ri Kajaf Jesucristo can ta xtiquipokonaj avech, y ri favor y ri uxlanen ri nipe quiq'uin rije' xtic'uje' ta c'a pan avánima.
Tak'alajrisaj chi cukul ac'u'x riq'uin ri Jesucristo
3 Yin ninya' matiox che ri Dios ri riq'uin ch'ajch'oj vánima* ninya' ruk'ij achel quibanon-pe ri vati't-numama', y man yitane' ta chi ninya' matiox avoma tok chi chak'a' chi pak'ij yatinc'uxlaj pa tak nu-oración. 4 Can nuka pa nuvi' ri avok'ej, romari' ninrayij yatentz'eta' chic jun bey, richin quiri' yin tz'akat xtiquicot ri vánima. 5 Nuka chi nuc'u'x chi rat riq'uin ronojel avánima cukul ac'u'x riq'uin ri Dios, achel xu'on ri avati't Loida y ri ate'* Eunice na'ey. Y yin cukul nuc'u'x chi rat quiri' mismo rubanon ri avánima.
6 Roma c'a ri', ninc'uxlaj chave chi tac'asoj ruvech ri xusipaj ri Dios chave chi yatiquer na'an pa rusamaj, ri xac'ul tok yin xinya' nuk'a' pan avi'.* 7 Roma ri espíritu ri ruyo'on ri Dios chike man rubanon ta che ri kánima chi nuxi'ij-ri',* xa rubanon che chi c'o ruchuk'a',* chi nojo'on, y chi nuk'il-ri' chuvech ri mac. 8 Roma c'a ri', man caq'uix* nak'alajrisaj ruch'abel ri Kajaf. Ni man caq'uix na'ij chi aveteman nuvech yin ri yinc'o pa cárcel roma ri rubi' rija'. Pa ruq'uexel chi yaq'uix, rat riq'uin ri uchuk'a' ri ruyo'on ri Dios chave, junan viq'uin tacoch'o' ri k'axomal ri nipe roma natzijoj ri utzulaj ch'abel ri nu'ij achique ruchojmil yecolotaj ri vinak. 9 Ri Dios xojrucol y xojroyoj richin chi riq'uin jun c'aslen ch'ajch'oj* nika'an ri nrojo' chike. Man roma ta ri utz ekabanalo'n* tok xojroyoj, xa roma can quiri' vi runojin-pe pa kavi'* na'ey yan chiquivech ri tiempo* chi xtuya' ri ru-favor chike roj ri xa jun kabanon riq'uin ri Cristo Jesús. 10 Vacami xuk'alajin yan ri favor ri', roma xuka yan ri Kacolonel Jesucristo. Rija' xuchup ruchuk'a' ri camic,* y riq'uin ri utzulaj ch'abel ri nu'ij achique ruchojmil yecolotaj ri vinak, xuk'alajrisaj rubey ri c'aslen ri richin jumul chikavech.
11 Y ri Dios xirucha'* richin xinoc uc'uay rutzijol ri ch'abel ri', y richin xinoc apóstol y tijonel quichin ri man israelitas ta. 12 Roma c'a ri', yin vacami nink'asaj k'axomal.* Pero man yiq'uix ta roma veteman achok riq'uin nuyo'on-vi-apu ri vánima, y cukul nuc'u'x chi c'o ruchuk'a' richin xtuchajij ronojel ri nujachon pa ruk'a' c'a chupan ri k'ij tok rija' xtipe chic jun bey.
13 Rat Timoteo, man c'a tasok'opij can* ruchojmil ri ch'abel ri man jun satzoj ruc'uan ri xavac'axaj viq'uin; can jumul taya' avánima riq'uin, y pan avánima jumul catojo'on, roma xa jun abanon riq'uin ri Cristo Jesús. 14 Riq'uin ruto'ic ri Lok'olaj Espíritu ri c'o pa tak kánima,* tabana' cuenta ri utzulaj tak ch'abel ri' ri yo'on can chave.
15 Rat aveteman chi conojel ri quiniman ri Jesucristo pa tak tinamit richin ri Asia, achel ri Figelo y ri Hermógenes, xa xinquixutuj can. 16 Jac'a ri Onesíforo man xq'uix ta xinurutz'eta', masque yin ximil pa cadena vave' pa cárcel. Q'uiy (mul, paj) xuruya' ruchuk'a' ri vánima. Romari' ninrayij chi ri Ajaf xtupokonaj quivech conojel ri ec'o riq'uin chiracho. 17 Pa ruq'uexel chi xq'uix, rija' tok xuka vave' pa tinamit Roma, man xuxlan ta richin xirucanoj, c'a xiril na. 18 Romari' ninrayij chi chupan ri k'ij tok xtinic'ox ri kac'aslen, can ta xtril rupokonaxic ruvech* riq'uin ri Ajaf. Roma rija' jani na xto'on vave' pan Efeso, y rat más jabel aveteman ri yitajin chubixic chave.
* 1:1 Jn. 5:24, 39, 40; 6:40, 54; 10:28; 17:2, 3; Ro. 5:21; Tit. 1:2. * 1:2 1 Co. 4:17; 1 Ti. 1:2. * 1:3 Hch. 23:1. * 1:5 Hch. 16:1. * 1:6 1 Ti. 4:14. * 1:7 Ro. 8:15. * 1:7 Lc. 24:49. * 1:8 Mr. 8:38; Ro. 1:16. * 1:9 Ef. 1:4; 1 Ts. 4:7. * 1:9 Tit. 3:5. * 1:9 Ro. 8:28. * 1:9 1 P. 1:20. * 1:10 1 Co. 15:54, 55; He. 2:14. * 1:11 1 Ti. 2:7. * 1:12 2 Ti. 2:9. * 1:13 Tit. 1:9. * 1:14 1 Co. 3:16. * 1:18 Mt. 5:7.