15
Ri Jesús nu'ij chi ja rija' ri kitzij rakan uva
1 Jac'ari' xu'ij chic ri Jesús: Ja yin ri kitzij rakan uva, y ja ri Nata' ri nisamajin ri uva re'. 2 Conojel ri e'achel ruk'a' ri uva ri man niquiya' ta quivech roma man jumul ta junan cánima viq'uin yin, ri Nata' yeruchoy-e. Jac'a ri ruk'a' ri niquiya' quivech, rija' jumul yerunic'oj y yeruch'ajch'ojij, richin más niquiya' quivech. 3 Jac'a rix, rix ch'ajch'oj chic, roma ri ch'abel* nutzijon chivech. 4 Jumul c'a junan ivánima tibana' viq'uin, quiri' mismo yin xa jun vánima xtin-en iviq'uin. Achel jun ruk'a' uva man nitiquer ta nuya' ruvech, si xa jok'otajnak-e riq'uin ri rakan, quiri' mismo ri ic'aslen rix, man xtuya' ta ruvech, si man jumul ta junan ivánima ni'en viq'uin. 5 Ja yin rakan ri uva, y rix ri ruk'a'. Ri jumul junan ránima nu'on viq'uin, y yin riq'uin rija', ri ruc'aslen achel ruk'a' ri uva ri quiyil ruvech. Roma iyon rix* man jun achique xquixtiquer xti'en. 6 Ri man jumul ta junan ránima nu'on viq'uin, xa xtichoy-e achel ni'an chique ri ruk'a' tak uva ri xa man niquiya' ta quivech. Tok echaki'j chic, nimol ruchi' y yetorix pa k'ak' richin yec'at. 7 Si rix jumul junan ivánima ni'en viq'uin, y xtic'uje' ri nuch'abel pan ivánima, xa achique na ri nurayij ri ivánima, tic'utuj che ri Dios, y rija' can xtuya-vi-pe chive.* 8 Ri Nata' can xtuc'ul nimalaj ruk'ij* tok ri ic'aslen rix achel ruk'a' ri uva ri quiyil ruvech. Chiri' c'a xtik'alajin-vi chi kitzij rix tzekle'ey vichin. 9 Achel c'a yirojo' ri Nata' yin, quiri' mismo yixinjo' rix. Jumul c'a quixc'uje' chupan ri (ajovabel, amor) ri nuchajin yin pan ivi'. 10 Si rix ye'inimaj ri nu-mandamiento, jumul xquixc'uje' chupan ri (ajovabel, amor) ri'. Achel nubanon yin riq'uin ri Nata', yennimaj ri ru-mandamiento, romari' jumul yinc'o chupan ri (rajovabel, ru-amor) rija'. 11 Ronojel re' nin-ij can chive, richin quiri' ri ivánima xtiquicot, achel niquicot vánima yin. Can ta tz'akat xtiquicot ri ivánima.*
12 Ri nu-mandamiento ri ninya' can chive, quire' nu'ij: Tijo-ivi' chivech* achel yixinjo' yin. 13 Ri nujach ruc'aslen* pa quiq'uexel ri ru-amigos, pa ruvi' ri' man jun chic más nitiquer nu'on richin nuc'ut chi kitzij yerojo'. 14 Y rix, rix nu-amigos, si ni'en ri nin-ij chive chi tibana'. 15 Vacami man nin-ij ta chic nusamajela' chive, roma jun samajinel man reteman ta achique nunojij ri rajaf. Vacami nin-ij nu-amigos chive, roma ronojel ri ru'in-pe ri Nata' chuve, yin nuk'alajrisan chivech. 16 Mana-ta rix xixcha'on vichin, xa ja yin xicha'on ivichin richin ne'ibana'* ri nusamaj richin chi más yeq'uiyer ri yeniman vichin, y chi ja jun ri yeniman, jumul junan cánima niqui'en viq'uin, richin quiri' ri achique xtic'utuj che ri Nata' pa nubi' yin, can xtuya-vi-pe chive. 17 Vacami c'a, yixinpaxa'aj can chi tijo-ivi' chivech.
Ri itzel yetz'eto ri Jesús, quiri' mismo xtiqui'en chique ri yeniman richin
18 Si ri c'a benak na cánima riq'uin ri roch'ulef itzel yixquitz'et,* tuka pan ivi' chi quiri' mismo xqui'en chuve yin na'ey que chivech rix. 19 Xa ta c'a rix richin ri roch'ulef, can ta yixcajo' ri c'a benak na cánima riq'uin ri roch'ulef.* Pero roma man rix richin ta chic ri roch'ulef,* roma yin xixincha-pe chiquicojol, romari' itzel yixquitz'et. 20 Man timestaj ri nu'in chive: Mana-ta ri samajinel ri más c'o ruk'ij que chuvech ri rajaf. Si yin ri Ivajaf yinquicanoj richin niqui'en pokon chuve,* junan xtiqui'en chive rix, y si rije' niqui'en ri nu'ij ri nuch'abel, quiri' mismo xtiqui'en riq'uin ri ich'abel rix. 21 Pero ronojel re' xtik'asaj pa quik'a' ri vinak, roma iniman ri nubi' yin, roma rije' man jelenak ta apu cánima* riq'uin ri takayon-pe vichin. 22 Man ta xipe yin chuvech ri roch'ulef richin xitzijon chiquivech, man ta nicakalej mac.* Jac'a ri vacami, rije' manak che'el xtiqui'ij chi manak quimac.* 23 Ri itzel yinquitz'et yin, itzel niquitz'et ri Nata'. 24 Si man ta nubanalo'n nima'k tak milagros ri man jun chic banayon chiquivech, man ta nicakalej mac. Pero rije' masque quitz'eton ri milagros* ri nubanon chiquivech, xa itzel yinquitz'et yin y quiri' mismo ri Nata'. 25 Pero itzel yinquitz'et richin nibanataj ri tz'iban can chupan ri ley ri yo'on chique ri nu'ij: Ri vinak itzel yinquitz'et, y xa manak roma quiri' niqui'en chuve.* Quiri' nu'ij chupan ru-ley ri Dios. 26 Jac'a tok xtipe ri Bochinel richin ri ivánima, ri xtintak-pe pa rubi' ri Nata', xtuk'alajrisaj ri (yin achique, ayincu'x) yin. Y ri' ja ri Lok'olaj Espíritu* ri nik'alajrisan ri kitzij, ri riq'uin ri Nata' nipe-vi. 27 Quiri' mismo rix, xquinik'alajrisaj chiquivech ri vinak,* roma can rixc'o-pe viq'uin xe tok xintz'uc ri nusamaj vave' choch'ulef.*
* 15:3 Ef. 5:26. * 15:5 Fil. 4:13. * 15:7 Jn. 15:16. * 15:8 Mt. 5:16; Fil. 1:11. * 15:11 Jn. 16:24; 1 Jn. 1:4. * 15:12 1 Ts. 4:9; 1 P. 4:8; 1 Jn. 3:11. * 15:13 Ro. 5:7; Ef. 5:2. * 15:16 Mr. 16:15. * 15:18 Mr. 13:13; Lc. 6:22; 1 Jn. 3:13. * 15:19 1 Jn. 4:5. * 15:19 Jn. 17:14. * 15:20 Is. 53:3. * 15:21 Jn. 16:3. * 15:22 Jn. 9:41. * 15:22 Ro. 1:20. * 15:24 Jn. 3:2; 7:31; 9:32. * 15:25 Sal. 35:19; 69:4; 109:3. * 15:26 Hch. 2:33. * 15:27 Hch. 1:8. * 15:27 Lc. 1:2; Hch. 1:21, 22.